**Тема 1: Европейската зелена сделка, Пакетът за кръгова икономика и други европейски актове в сферата на управлението на отпадъците. Национални нормативни и стратегически актове за управление на отпадъците (новите моменти приети след 2018 г.).**

**Съдържание:**

1. Цел на обучението по тема 1

2. Европейска зелена сделка

3. Пакет за кръгова икономика и други европейски актове в сферата на управлението на отпадъците

4. Национални нормативни и стратегически актове за управление на отпадъците (новите моменти приети след 2018 г.).

5. Общински програми за управление на отпадъците и тяхната актуализация – задължение по Националния план за управление на отпадъците (НПУО) 2021-2028 г.

1. **Цел на обучението по тема 1**

**Участниците в обучението да се запознаят с:**

* **Основните цели и принципи на политиката на ЕС по управление на отпадъците за постигането на климатично неутрална икономика в унисон с планетата;**
* **Нормативната уредба на ЕС и основните национални документи, регулиращи дейностите по управление на отпадъците;**
1. **Европейска зелена сделка**

Какво представлява „зелената сделка“?

Председателят на Европейската комисия Урсула фон дер Лайен я определя като крачка, сравнима със стъпването на човека на луната. „Целта ни е да сдобрим икономиката си с планетата“ и „да я направим работеща за нашите граждани“, добави тя, описвайки политиката за климата като новата европейска стратегия за растеж.

Т.н. Европейска зелена сделка е пакт, чиято основна цел е да подобри благосъстоянието на хората и представлява политика за растеж, целяща:

|  |  |
| --- | --- |
|  | Постигането на климатично неутрална икономика до 2050г |
|  | Защита на човешкия живот, животните и растенията чрез намаляване на замърсяването |
|  | Подпомагане на предприятията да станат световни лидери в областта на чистите продукти и технологии |
|  | Осигуряване на справедлив и приобщаващ преход |

Европейският зелен пакт обхваща всички сектори на икономиката, по-специално транспорта, енергетиката, селското стопанство, строителството, и промишлени отрасли като стоманодобива, производството на цимент, ИКТ, текстилната индустрия и химикалите.

**10-те основни точки в** [**плана на Комисията са:**](https://ec.europa.eu/info/strategy/priorities-2019-2024/european-green-deal_en)

* **„Климатично неутрална“ Европа.**

Това е всеобхватната цел на Европейската зелена сделка. ЕС ще се стреми да постигне нулеви нетни емисии на парниковите газове до 2050г., цел, която ще бъде подпомогната от Закон за климата. Това означава актуализиране на климатичната амбиция на ЕС за 2030 г. с намаляване на емисиите на парникови газове с 50-55%, което да замени настоящата цел от 40%. Цифрата от 55% ще бъде обект на анализ на разходите и ползите.

Новите цели в областта на климата ще доведат до промени в:

* Директивата за възобновяемите енергийни източници (<http://publications.europa.eu/resource/cellar/3a175757-5137-11e9-a8ed-01aa75ed71a1.0002.02/DOC_1>)
* Директивата за енергийна ефективност,
* Директивата за търговия с емисии)
* Регламента за споделяне на усилията (<https://ec.europa.eu/info/law/better-regulation/have-your-say/initiatives/12656-%D0%9D%D0%B0%D1%86%D0%B8%D0%BE%D0%BD%D0%B0%D0%BB%D0%BD%D0%B8-%D1%86%D0%B5%D0%BB%D0%B8-%D0%B7%D0%B0-%D0%BD%D0%B0%D0%BC%D0%B0%D0%BB%D1%8F%D0%B2%D0%B0%D0%BD%D0%B5-%D0%BD%D0%B0-%D0%B5%D0%BC%D0%B8%D1%81%D0%B8%D0%B8%D1%82%D0%B5-%D0%A0%D0%B5%D0%B3%D0%BB%D0%B0%D0%BC%D0%B5%D0%BD%D1%82-%D0%B7%D0%B0-%D1%80%D0%B0%D0%B7%D0%BF%D1%80%D0%B5%D0%B4%D0%B5%D0%BB%D1%8F%D0%BD%D0%B5-%D0%BD%D0%B0-%D1%83%D1%81%D0%B8%D0%BB%D0%B8%D1%8F%D1%82%D0%B0-%D0%BF%D1%80%D0%B5%D0%B3%D0%BB%D0%B5%D0%B4-%D0%B2%D1%8A%D0%B7-%D0%BE%D1%81%D0%BD%D0%BE%D0%B2%D0%B0-%D0%BD%D0%B0-%D0%BF%D0%BB%D0%B0%D0%BD%D0%B0-%D0%B7%D0%B0-%D1%86%D0%B5%D0%BB%D0%B8%D1%82%D0%B5-%D0%B2-%D0%BE%D0%B1%D0%BB%D0%B0%D1%81%D1%82%D1%82%D0%B0-%D0%BD%D0%B0-%D0%BA%D0%BB%D0%B8%D0%BC%D0%B0%D1%82%D0%B0-%D0%B7%D0%B0-2030-%D0%B3_bg>), към момента е в процес на приемане от ЕК както и скандално известната
* Директива за земеползването и горския фонд (LULUCF), отнасяща се до промяната на предназначението на земеделската земя.

Предложенията са представени като част от пакет през март 2021г.

* **Кръгова икономика**.

[Нов план за действие, свързан с кръговата икономика](https://www.euractiv.com/section/circular-economy/news/circular-economy-is-number-one-priority-of-european-green-deal/), ще представлява, част от по-широката индустриална стратегия на ЕС. Той включва устойчива продуктова политика с „предписания как да се произвеждат стоки“, използвайки по-малко материали и гарантирайки, че те ще могат да бъдат използвани повторно и да бъдат рециклирани.

* **Реновиране** **на** **сградите.**

Това е [една от водещите програми на Зелената сделка](https://www.euractiv.com/section/energy-environment/news/housing-renovation-plan-will-be-flagship-of-european-green-deal/). Основната цел е „поне да се удвои или дори утрои“ степента на обновяване на сградите, която в момента е около 1%. Обновяването на сградите ще доведе до намаляване на въглеродните емисии заради по-ниското потребление на електроенергия, реципрочно - и до по-ниски разходи за домакинствата.

* **Нулево** **замърсяване.**

Независимо дали във въздуха, почвата или водата, целта е да се постигне „околна среда без замърсители“ до 2050 г. Новите инициативи там включват стратегия за химическата индустрия.

* **Екосистеми** **и** **биоразнообразие**.

През март 2020 г. беше представена нова стратегия за биологичното разнообразие, в рамките на срещата на върха на ООН за биологичното разнообразие, като в края на май 2020, стратегията на ЕС за биологичното разнообразие за 2030 г е публикувана. В края на юни 2022 година, ЕК приема закон за възстановяване на природата.

„Европа иска да води чрез пример“ с нови мерки, адресиращи основните причинители за загубата на биологично разнообразие, заяви служител на ЕС. Целта на стратегията е до 2030 г. Европа да поеме по пътя на възстановяването на биологичното разнообразие, което ще бъде от полза за хората, климата и планетата. Това включва мерки за справяне със замърсяването на почвата и водите, както и нова стратегия за горите. „Нуждаем се от повече дървета в Европа“, както в градовете, така и в провинцията. Ще бъдат въведени нови правила за етикетиране, за да се насърчават селскостопанските продукти, произведени без да се е наложило обезлесяване. В съответствие с европейската Стратегия за биологично разнообразие 2030 г., е разработен проект на Стратегия за биологичното разнообразие на Република България (стратегията е на обществено обсъждане към ноември 2011 г.).

* **Нова Стратегия** **„От фермата** **до** **трапезата“.**

Новата стратегия цели система за „зелено и по-здравословно земеделие“. Това включва планове за значително намаляване на използването на химически пестициди, торове и антибиотици, преразглеждане на стандартите за хуманно отношение към животните, повече земя за биологично земеделие, както и гаранции, че земеделските стопани ще могат да получават справедлив дял от печалбата от устойчиво произведените храни. Новите национални стратегически планове ще бъдат разгледани внимателно и прие необходимост актуализирани. Към момента е изготвена визия на Република България за Общо Селскостопанска политика след 2020 година. Държавите членки следва да представят такива визии или стратегии в рамките на Общата селскостопанска политика, за да се провери дали съответстват с целите на Зелената сделка.

* **Транспорт**.

Една година след като ЕС се съгласи с новите стандарти за въглеродните емисии на автомобилите, автомобилният сектор отново попада под огъня на Комисията.

* Настоящата цел: достигане на 95gCO2/км до 2021 г.;
* Амбициозна цел: достигане на нулеви стойности през следващото десетилетие;
* Насърчаване на електрическите превозни средства. До 2015г. да бъдат разположени 1 млн обществени станции за зареждане. . „Всяко семейство в Европа трябва да може да ползва електромобила си без да се притеснява за следващата зарядна станция“
* Насърчаване на „Устойчиви алтернативни горива“ – биогорива и водород в авиацията, превоза на стоки и тежкотоварния автомобилен транспорт.
* **Финанси**.

За да „не остави никого назад“, Комисията предлага Механизъм за справедлив преход, за да помогне на регионите, най-силно зависими от изкопаемите горива. „Имаме амбицията да мобилизираме 100 милиарда евро, насочени към най-уязвимите региони и сектори“, заяви Фон дер Лайен, представяйки Зелената сделка.

Предложеният инструмент в размер на 100 милиарда евро се състои от:

* фонд за справедлив преход, който ще мобилизира средства от бюджета на регионалната политика на ЕС;
* Програмата „InvestEU” с финансиране, идващо от Европейската инвестиционна банка;
* Финансиране от ЕИБ, идващо от собствения капитал на европейската банка.

За всяко евро, изразходвано от фонда, регионите може да добавят 2 или 3 евро. В този контекст насоките на ЕС за държавна помощ ще бъдат преразгледани, така че националните правителства да могат пряко да подкрепят инвестициите в чиста енергия, с благословията на дирекцията за конкуренция на Комисията.

На регионите ще бъде предложена и техническа помощ, за да им се помогне да „усвоят” средствата, спазвайки строгите европейски правила за изразходването им.

Всяка държавна помощ, обаче, ще трябва да бъде проверена от Комисията като част от новите планове за преход на регионите.

* **Научни изследвания и разработки и иновации**.

С предложен бюджет от 100 милиарда евро за следващите седем години (2021-2027 г.), програмата за изследвания и иновации Horizon Europe също ще допринесе за Зелената сделка. 35% от финансирането за научни изследвания в ЕС ще бъдат заделени за благоприятни за климата технологии [съгласно споразумение, постигнато в миналата година.](https://www.euractiv.com/section/energy-environment/news/europe-ringfences-35-of-research-budget-for-clean-tech/) Поредица от изследователски [проекти](https://www.euractiv.com/section/energy-environment/news/eu-research-moonshots-focus-on-climate-crisis/) ще бъдат съсредоточени главно върху екологичните цели.

* **Външни отношения.**

И накрая, дипломатическите усилия на ЕС ще бъдат мобилизирани в подкрепа на Зелената сделка. Една мярка, която вероятно ще привлече внимание и противоречия, е предложението за гранична такса на ЕС за въглерода, или т.нар. Механизъм за въглеродна корекция по границите. Докато Европа увеличава климатичните си амбиции, се очаква и останалият свят да поеме своята ролята, обясни служител на ЕС. Но ако това не се случи, Европа „няма да е наивна“ и ще защити индустрията си от нелоялна конкуренция. Като част от планираното споразумение, постигнато с посредничеството на Франция, държавите членки се съгласиха да подкрепят предложението на ЕК за преходен период до три години преди пълното влизане в сила на механизма през януари 2026 г. Задълженията на вносителите през този период ще бъдат ограничени до докладване. След това те ще трябва да купуват специални сертификати на цена, свързана със Схемата за търговия с емисии на ЕС.

|  |
| --- |
| **Хронология на зелената сделка от началото до сега** |

**Финансиране на зеления преход: Планът за инвестиции и Механизмът за справедлив преход на Европейския зелен пакт**

Въпреки че всички държави членки, региони и сектори ще трябва да дадат своя принос за прехода, мащабът на предизвикателството пред тях не е един и същ. Някои региони ще бъдат особено засегнати и ще претърпят дълбоки икономически и социални промени. С Механизма за справедлив преход ще се осигури съобразена с конкретните нужди финансова и практическа подкрепа, с която да се помогне на работниците и чрез която ще се генерират необходимите инвестиции в тези региони.

* **Планът за инвестиции на Европейския зелен пакт**

С Плана за инвестиции на Европейския зелен пакт ще се мобилизират средства от ЕС и ще се създаде необходимата рамка за улесняване и стимулиране на публичните и частните инвестиции за прехода към неутрална по отношение на климата, екологична, конкурентоспособна и приобщаваща икономика. В допълнение към другите инициативи, обявени в рамките на Зеления пакт, Планът се основава на три измерения:

* **финансиране** — мобилизиране на най-малко 1 трилион евро устойчиви инвестиции през следващото десетилетие. Частното финансиране ще бъде стимулирано от по-големия от всякога досега дял от бюджета на ЕС, предназначен за разходи за действия в областта на климата и околната среда, като ключова роля ще има Европейската инвестиционна банка;
* **законодателни и други мерки** — осигуряване на стимули за набавянето и пренасочването на публични и частни инвестиции. Поставяйки устойчивото финансиране в центъра на финансовата система, ЕС ще предостави инструменти за инвеститорите и ще улесни устойчивите инвестиции от страна на публичните органи чрез насърчаване на екологосъобразното бюджетиране и възлагане на обществени поръчки, както и чрез разработването на начини за улесняване на процедурите за одобряване на държавните помощи за регионите в преход;
* **практическа помощ** -комисията ще окаже подкрепа на публичните органи и организаторите на проекти при планирането, изготвянето и изпълнението на устойчиви проекти.
* **Механизмът за справедлив преход**

Механизмът за справедлив преход (МСП) е ключов инструмент, гарантиращ, че преходът към неутрална по отношение на климата икономика се осъществява по справедлив начин, за да няма изоставени. Въпреки че всички региони ще се нуждаят от финансиране и че това е предвидено в Плана за инвестиции на Европейския зелен пакт, Механизмът ще предоставя целева подкрепа за мобилизирането на най-малко 100 милиарда евро за периода 2021—2027 г. в най-засегнатите региони, за да се смекчат социално-икономическите последици от прехода. Механизмът ще генерира необходимите инвестиции в подкрепа на работниците и общностите, които разчитат на веригата за създаване на стойност, свързана с изкопаемите горива. Той ще допълни съществения принос от бюджета на ЕС, предоставян чрез всички пряко свързани с прехода инструменти. Механизмът за справедлив преход ще има три основни източника на финансиране:

**1) Фонд за справедлив преход**, който ще получи средства от ЕС в размер на 7,5 милиарда евро, в допълнение към предложението на Комисията за следващия дългосрочен бюджет на ЕС.

За да се възползват от своя дял от Фонда, държавите членки, в диалог с Комисията, ще трябва да определят допустимите територии чрез специални териториални планове за справедлив преход.

Те освен това ще трябва да се ангажират да допринасят за всяко евро от Фонда за справедлив преход с едно евро от средствата от Европейския фонд за регионално развитие и Европейския социален фонд плюс, както и да предоставят допълнителни национални ресурси. По този начин ще се осигури финансиране в размер между 30 и 50 милиарда евро, което ще мобилизира още инвестиции. Чрез Фонда ще се предоставят предимно безвъзмездни средства на регионите. С тези средства ще се помогне на работниците да развият умения и компетенции за пазара на труда на бъдещето, както и на МСП, стартиращите предприятия и инкубаторите, за да създадат нови икономически възможности в тези региони. С Фонда ще се подкрепят и инвестициите в прехода към чиста енергия, например в областта на енергийната ефективност.

**2) Специална схема за справедлив преход в рамките на InvestEU** за мобилизиране на инвестиции в размер до 45 милиарда евро. Целта на тази схема е да се привлекат частни инвестиции, включително в устойчива енергия и транспорт, които да са от полза за тези региони и да помогнат на техните икономики да намерят нови източници на растеж.

**3) Механизъм за отпускане на заеми за публичния сектор с Европейската инвестиционна банка**, подкрепен от бюджета на ЕС, за мобилизиране на инвестиции в размер на 25—30 милиарда евро. Той ще служи за отпускането на заеми в публичния сектор, например за инвестиции в топлоснабдителни мрежи и саниране на сгради.

Механизмът за справедлив преход е нещо повече от инструмент за финансиране: разчитайки на платформа за справедлив преход, Комисията ще оказва техническа помощ на държавите членки и инвеститорите и ще гарантира участието на засегнатите общности, местните органи, социалните партньори и неправителствените организации. Механизмът за справедлив преход ще включва стабилна рамка за управление, в чиято основа ще бъдат териториалните планове за справедлив преход.

**Kакъв вид проекти ще бъдат финансирани по Плана за инвестиции към Европейския зелен пакт? Кой може да се ползва от подпомагането?**

Проектите, финансирани по линия на Плана за инвестиции към Европейския зелен пакт, ще допринесат за постигането на целите на Европейския зелен пакт, за възникването на нови индустрии в областта на чистата енергия и кръговата икономика и за създаването на висококачествени работни места за една конкурентоспособна европейска икономика в крак с 21-и век.

Фондовете и програмите, които допринасят за Плана за инвестиции към Европейския зелен пакт (като InvestEU или Фонда за справедлив преход), ще осигурят целево финансиране за широк кръг проекти. Както малките проекти (напр. енергийно саниране на жилища на домакинства), така и по-големите проекти (напр. инсталиране на мрежа от станции за зареждане на електрически превозни средства) ще могат да се възползват от специални програми и продукти. Инвестиционната подкрепа ще бъде съобразена с нивото на риск на конкретните проекти.

Разглеждането на примери за устойчиви инвестиционни проекти, подкрепени в рамките на Плана за инвестиции за Европа, дава представа за вида проекти, които могат да бъдат финансирани по линия на InvestEU, като част от Плана за инвестиции към Европейския зелен пакт. Подобни проекти включват модернизиране на регионалните топлофикационни услуги в Будапеща, подкрепа за инсталирането на слънчеви панели на частни домове, повишаване на енергийната ефективност на промишлени предприятия в Литва или модернизиране на електро- и топлоснабдяването в Загреб.

Механизмът за справедлив преход ще се съсредоточи върху свързаните с прехода социални и икономически разходи в най-засегнатите региони и ще финансира проекти, насочени към създаване на нови работни места чрез подпомагане на предприятията, подкрепа за търсене на работа и преквалификация за търсещи работа, загубили работа си в резултат от прехода, но също и проекти за саниране на сгради и инвестиции в енергия от възобновяеми източници, регионални отоплителни мрежи и устойчив транспорт.

**По Механизма за справедлив преход, страната ни ще разполага с 1,178 млрд. евро** за финансиране на проекти в областите на страната, засегнати от изпълнението на Зелената европейска сделка за намаляване на вредните емисии и прехода към неутрална по отношение на климата икономика. Към тези средства се предвижда и възможност за допълващо кредитно финансиране на национално ниво за изпълнение на различни мерки.

На национално ниво, фондът ще финансира региони на ниво NUTS 3 (области) или части от тях на база териториални планове за справедлив преход, които ще се одобряват от ЕК и ще са обвързани с националните планове за енергетика и климат. Плановете ще станат елемент от Оперативна програма „Развитие на регионите“ 2020-2027 г. като отделен приоритет. По Програмата за развитие на регионите 2021-2027 г. разполагаемият ресурс е 6,6 млрд. лв., заедно с националния принос. Близо 45% от него са мерки и инвестиции, с които ще се подкрепи декарбонизацията на българската икономика, за да се осигурят нови възможности и да се гарантира сигурност на хората.

Регламент (ЕС) 2021/1056 на Европейския парламент и на Съвета oт 24 юни 2021 година за създаване на Фонда за справедлив преход (ФСП) определя като цел на ФСП да се смекчат неблагоприятните последици от климатичния преход чрез подпомагане за най-засегнатите територии и работници и да се насърчи балансиран социално-икономически преход като се предоставя целева финансова подкрепа.

Необходимо условие за отключване на средствата по ФСП (1,178 млн. евро за България, от които 505 млн. евро от Многогодишната финансова рамка и 673 млн. евро от Инструмента „Следващо поколение ЕС“) е разработването на териториални планове за справедлив преход (ТПСП) с хоризонт до 2030 г. съгласно член 11 от Регламента. Тези планове касаят териториите от ниво NUTS3 (области), които ще са най-потърпевши от въглищния преход в следващите години.

В плановете трябва да бъдат посочени и начини за най-ефективно преодоляване на социалните, икономическите и екологичните предизвикателства в конкретните региони. Плановете се разработват на базата на изискванията на Фонда за справедлив преход при предварително зададена бланка. Към момента проектите на териториални планове за справедлив преход на допустимите за България региони на ниво NUTS3 - Стара Загора (и прилежащи общини), Кюстендил и Перник. Плановете са публикувани обществено обсъждане и за коментари и реакции от всички заинтересовани страни.

Подготвят се стъпките и за изготвянето на териториални планове за още 8 области в страната. Допълнителните региони са Варна, Бургас, Сливен, Ямбол, Хасково, Търговище, Габрово и Ловеч.

Планът за всеки регион следва да представя социалните, икономическите и екологичните предизвикателства и да идентифицира нуждите от икономическа диверсификация, преквалификация и възстановяване на околната среда при отчитане на спецификите. Изготвянето и прилагането им предвижда активното участие на местните, регионалните и националните заинтересовани страни на принципа „от долу на горе“ и ще включват ясни акценти и мерки, водещи до развитие на територията, нейната социална, икономическа и енергийна трансформация.

Друга ключова мярка, която МРРБ ще изпълнява, е Националният план за възстановяване и устойчивост с ресурс от над 5 659 млн. лв, за постигане на дългосрочна визия и реформа в изпълнението на политики за енергийна ефективност във всички аспекти – жилищни, обществени и индустриални сгради, подмяна на улично осветление и др. През октомври 2021 година Плана е официално предаден на ЕС. През есента на 2022 година се очаква първия транш по плана, като периода за реализация на проекти и реформи обхваща 2022 – 2026 година.

**СЪЗДАДЕНИ ЕВРОПЕЙСКИ ДОКУМЕНТИ, ОБЕЗПЕЧАВАЩИ ПОЛИТИКАТА НА ЗЕЛЕНАТА СДЕЛКА**

* **Стратегията на ЕС за интегриране на енергийната система**

Стратегията на ЕС за интегриране на енергийната система ще осигури рамката за прехода към екологична енергия. Настоящият модел, при който потреблението на енергия в транспорта, промишлеността, газоснабдяването и сградите протича в отделни сегменти — всеки със собствена верига за създаване на стойност, правила, инфраструктура, планиране и експлоатация — не може да осигури постигането на неутралност по отношение на климата до 2050 г. по икономически ефективен начин; промените в стойността на иновативните решения трябва да бъдат интегрирани в начина на функциониране на енергийната ни система. Трябва да се изградят нови връзки между секторите и да се използва техническият напредък.

Интегрирането на енергийната система означава, че системата се планира и функционира като цяло, свързвайки различни енергоносители, инфраструктури и сектори на потребление. Свързаната и гъвкава система ще бъде по-ефективна и ще доведе до спад в разходите за обществото.

Това например означава система, при която електричеството, захранващо автомобилите в Европа, идва от соларните панели на покривите ни, а сградите ни се отопляват с топлината от близкия завод, докато самият завод се захранва с чист водород, произведен от вятърна енергия от разположени в морето инсталации.

Тази стратегия има три основни стълба:

* На първо място, **енергийна система, по-близка до принципа на кръговата икономика**, в чиято основа е енергийната ефективност. Със стратегията ще бъдат определени конкретни действия за практическо прилагане на принципа „енергийната ефективност на първо място“ и за по-ефективно използване на местните енергийни източници в нашите сгради и общности. Налице е значителен потенциал в повторното използване на отпадната топлина от промишлени обекти, центрове за данни или други източници, както и в енергията, произведена от биологични отпадъци или от пречиствателни станции за отпадъчни води. Вълната на саниране ще бъде важна част от тези реформи.
* На второ място, по-широка пряка електрификация на секторите на крайно потребление. Тъй като секторът на енергетиката е с най-голям дял на енергията от възобновяеми източници, трябва да използваме електроенергия навсякъде, където е възможно: например за термопомпи в сгради, електрически превозни средства в транспорта или електрически пещи в някои промишлени отрасли. Сред видимите резултати ще бъде и мрежата от един милион зарядни точки за електрически превозни средства, както и разширяването на слънчевата и вятърната енергия.
* В тези сектори, в които електрификацията е трудна, стратегията насърчава използването на чисти горива, включително водород от възобновяеми източници и устойчиви биогорива и биогаз. Комисията ще предложи нова система за класификация и сертифициране на възобновяемите и нисковъглеродните горива.

В стратегията се определят 38 действия за създаване на по-тясно интегрирана енергийна система. Те включват преразглеждане на съществуващото законодателство, финансова подкрепа, научни изследвания и внедряване на нови технологии и цифрови инструменти, насоки за държавите членки относно фискалните мерки и постепенно премахване на субсидиите за изкопаеми горива, реформа на управлението на пазара и планирането на инфраструктурата, както и по-добра информация за потребителите. Анализът на съществуващите пречки в тези области ще ни подкрепи в изготвянето на конкретни предложения. През април 2022г. Европейския съвет прие преработен регламент за трансевропейските енергийни мрежи (TEN-E). Новите правила имат за цел да се модернизира, декарбонизира и свърже трансграничната енергийна инфраструктура на държавите членки, за да може ЕС да постигне своите цели за неутралност по отношение на климата до 2050 г. Преразгледаният регламент има още за цел да продължи да гарантира пазарна интеграция, конкурентоспособност и сигурност на доставките. Приемането беше предшествано от постигането на предварително споразумение с Европейския парламент през декември 2021 г. и представлява последният етап от процедурата на приемане, съобщиха от Европейския съвет. Понастоящем Съветът работи по редица законодателни предложения в подкрепа на енергийния преход на ЕС.

* **Стратегия за използване на водорода**

В интегрираната енергийна система водородът може да подпомогне декарбонизацията на промишлеността, транспорта, производството на електроенергия и сградите в цяла Европа. Стратегията на ЕС за използване на водорода разглежда начините за реализиране на този потенциал чрез инвестиции, регулиране, изграждане на пазари и научни изследвания и иновации.

Водородът може да захранва сектори, които не са подходящи за електрификация, и да осигурява съхранение за балансиране на колебанията в потоците енергия от възобновяеми източници, но това може да се постигне само с координирани действия между публичния и частния сектор на равнище ЕС. Приоритетът е да се разработи водород от възобновяеми източници, произвеждан предимно с вятърна и слънчева енергия. Проектирането и развитието на „водородни долини“ в цяла Европа и създаването на зелени „коридори“ между тях е един от основните приоритети необходими за постигането на целите на европейската стратегия за водорода и неутрална по отношение на климата Европа. В краткосрочен и средносрочен план обаче са необходими други форми на водород от нисковъглеродни процеси, за да се постигне бързо намаляване на емисиите и да се подпомогне развитието на жизнеспособен пазар.

**Този плавен преход изисква поетапен подход:**

* От 2020 до 2024 г. ще подкрепим инсталирането на най-малко 6 гигавата електролизатори за водород от възобновяеми източници в ЕС и производството на до един милион тона такъв водород.
* От 2025 до 2030 г. водородът трябва да стане присъща част от нашата интегрирана енергийна система с най-малко 40 гигавата електролизатори за водород от възобновяеми източници и производството на до десет милиона тона такъв водород в ЕС.
* От 2030 до 2050 г. технологиите за използване на водород от възобновяеми източници следва да достигнат зрялост и да бъдат внедрени в широк мащаб във всички трудни за декарбонизация отрасли.

ЕК стартира инициатива за създаване на Европейски алианс за чист водород с водещи фигури от промишлеността, който да изгради канал за инвестиции и ще подкрепи търсенето на чист водород в ЕС. Алиансът ще изгради канал за инвестиции за по-мащабно производство и ще подкрепи търсенето на чист водород в ЕС.

За да се насочи подкрепата към най-чистите налични технологии. Комисията ще работи за въвеждане на общи стандарти, терминология и сертифициране въз основа на въглеродните емисии от целия жизнен цикъл и ще предложи политически и регулаторни мерки за създаване на сигурност за инвеститорите чрез плана за възстановяване Next Generation EU.

Т.н. „зелен водород“ се произвежда чрез процеса електролиза - разделяне на водната молекула на кислород и водород. Именно заради това за такива инсталации са необходими големи количества вода. Така се очертава, че основно край река Дунав, Черно море и големите язовири у нас, могат да бъдат изградени инсталации за зелен водород с електролизатори. България има потенциал да изгради няколко площадки за производство на екологично чист водород у нас. В зависимост от избраният начин е възможно зеленият водород да се пренася по тръбопроводи до потребителите или директно да се изгаря в газови електроцентрали и да се подава в електроенергийната мрежа. При първия вариант на инсталацията за зелен водород ще са ѝ нужни тръбопроводи за пренос на горивото до потребителите. При другия вариант ще е необходима ел.мрежа, каквато има добре изградена край големите водни обекти у нас.

Идеята е това да бъде занапред заместител на природния газ, който в момента се използва за основно гориво на индустрии като циментовата стоманената, химическата и други. Именно тези големи индустрии не могат лесно да трансформират производствата си и да преминат на електричество. Затова в бъдеще те ще разчитат на доставките на водород, вместо на природен газ.

Има и трети вариант - зеленият водород да се използва в горивни клетки - именно тези съоръжения ще се използват в бъдеще за захранване на различни превозни средства - влакове, кораби и камиони. С горивна клетка може да се захранват и обществените сгради, стига да е създадена подходяща инфраструктура.

Пилотно в Швеция вече има завод за производство на стомана, който замени изкопаемите горива. Става въпрос за производството на чугун без използване на изкопаемо гориво и без емисии от парникови газове с помощта на зелен водород.

**Стратегиите на ЕС за интегриране на енергийната система и използване на водорода, ще проправят пътя към по-ефективен и взаимосвързан енергиен сектор, ръководен от свързаните цели за по-чиста планета и по-силна икономика. Двете стратегии представят нова програма за инвестиции в чистата енергия в съответствие с пакета за възстановяване Next Generation EU на Комисията и Европейския зелен пакт. Планираните инвестиции имат потенциала да стимулират икономическото възстановяване от кризата, предизвикана от коронавируса.**

През 2021 г. Комисията предприе редица действия в рамките на програма „Хоризонт Европа“, като даде старта на новото съвместно предприятие „Чист водород“ - публично-частно партньорство между Европейската комисия, индустрията и научноизследователската общност, с ангажимент да се инвестират най-малко 2 млрд. евро до 2027 година. С цел постигане на енергийна независимост на 18 май 2022 г. Комисията предложи пакета REPowerEU1, като определи за приоритет ускоряване на прехода към чиста енергия и използването на водорода от възобновяеми енергийни източници.

* **Европейски пакт за климата**

Европейският пакт за климата е инициатива на Комисията за взаимодействие с различни заинтересовани страни и гражданското общество с цел да ги ангажира с климатични действия и по-устойчиво поведение. Той ще предложи начини за хората и организациите да научат за изменението на климата, да разработят и внедрят решения и да се свържат с другите, за да умножат въздействието на тези решения. Пактът ще създаде оживено пространство за споделяне на информация, дебати и действия по климатичната криза. Той ще предложи подкрепа за европейско движение за климата, което да се разраства и консолидира.

Европейският пакт за климата ще се съсредоточи върху разпространението на осведомеността и подкрепящите действия.

Пактът за климата ще осигури пространство за съвместна работа за справяне с изменението на климата и влошаването на околната среда и за да се възползват от възможностите, които идват при решителни действия и устойчив начин на живот. Пактът ще свързва хора от всички сфери на живота, за да подобрят разбирането си за предизвикателствата, да канят всички европейци да участват и да се възползват, да разработят решения големи и малки и да предизвикат и увеличат положителните промени. Европейският пакт за климата ще продължи да расте и да се развива с течение на времето, което ще се стимулира от ангажираността и творчеството на всички граждани и заинтересовани страни, които ще станат част от него.

Пактът за климата ще работи заедно с многобройните съществуващи инициативи, мрежи и движения. Пактът е отворена, приобщаваща и постоянно развиваща се инициатива за действия в областта на климата.

Намаляването на емисиите и адаптирането към изменения климат ще изисква от всички нас да променим навиците си. Много от тези промени ще подобрят начина ни на живот, ще се движат наоколо, охлаждат или затоплят нашите къщи, произвеждат и консумират. Голяма част от необходимите знания и много доказани решения вече съществуват. Тези решения могат да бъдат от организации или лица, както пряко (нашето поведение и действия в нашите общности), така и непряко (насърчаване на връстниците, предприятията или политическите лидери да предприемат действия в областта на климата). Пактът за климата ще даде на тези решения популярност и видимост, за да помогне за вдъхновяването на другите.

Под ръководството на Европейската комисия специален секретариат ще подкрепя прилагането на Пакта. Воден от принципите на многоезичието, приобщаването и участието, започвайки през 2021 г., секретариатът ще помага на Комисията в:

• информиране и общуване с тези, които вече са активни в климатичните действия, както и с тези, които са „безразлични“ или „труднодостъпни“, идентифициране и показване на добри практики, които могат да помогнат за ускоряване на необходимите промени, и управление на онлайн платформата на Пакта, която ще се развива като Пактът расте;

• ангажиране на граждани и заинтересовани страни и улесняване на значимо участие, работа в мрежа и съвместно създаване на действия, напр. чрез улавяне на местни климатични разкази, истории и нагласи „мога да направя“ и (съ) организиране на различни видове събития за участие. Центърът за знания на Pact’s ще подкрепя климатичните инициативи с експертни познания и партньорска подкрепа;

• подкрепа за установяването на управлението и изпълнението на Пакта, осигуряване на връзки със съответни инициативи, групи и институции, оценяване и активизиране на инициативата.

Комисията допълнително ще улесни и повиши осведомеността чрез:

• Посрещане на посланици от Пакта за климата с различен произход и професии. Посланиците ще се ангажират с климатичните действия и ще участват в дебати с хората в техните общности и мрежи относно възможностите за действие.

• Превръщане на научно обоснована информация във варианти за действие, които носят незабавни, многобройни ползи за хората и общностите, например чрез пилотна инициатива, приканваща учените в сферата на климата да посетят училищата или висшите учебни заведения, в които са учили. Комисията ще търси начини да направи резултатите от научните изследвания по-достъпни за широката общественост, като приеме насоки за финансирани от ЕС изследователски проекти, които да следват в своите дейности по разпространение и комуникация.

• Насърчаване на климатичната грамотност и интегриране на климатичните науки и решения в образователни програми в училищата, професионално образование и обучение, висше образование и учене през целия живот.

**Кой може да стане посланик?**

 Всеки може да кандидатства за посланик. Организации могат да предложат и представител, който да стане посланик от тяхно име. Стремежът към равнопоставеност между половете сред посланиците ще бъде важен за предлагането на ролеви модели в действията в областта на климата.

**Как да станем посланик?**

Заявленията ще бъдат възможни чрез интернет страницата на Пакта. Кандидатите ще бъдат помолени накратко да опишат обхвата на техните (планирани) дейности и опит. Функцията "Посланик" е подходяща за хора, които са ангажирани с действия в областта на климата и околната среда и се придържат към ценностите на Пакта. Посланиците ще бъдат подкрепени чрез обективен, прозрачен процес, основан на качествата и мотивацията на кандидатите за една година с възможност за удължаване.

**Защо да стана посланик?**

Посланиците ще бъдат представени на уебсайта на Пакта и в каналите на Комисията в социалните медии и ще могат да използват платформите и комуникационните материали на Пакта. Ежегодна проява на Пакта за климата ще събира участниците, за да обменят опит и знания.

Приоритети на Пактът за климата:

* действия, фокусирани върху зелените площи, зелената мобилност, ефективните сгради и обучението за зелени работни места, в рамките на съществуващите и съответните механизми за подкрепа на Комисията.;
* с времето Пактът ще се разшири и в други области, като устойчиво потребление и производство, качество на почвите, здравословна храна, морски, селски и крайбрежни райони и други.

Старта на Пакта в България е поставен пред септември 2021 г в София, като експерти, посланици на инициативата, активисти и представители на бизнеса участват в събитие „Действията, които променят света“ - всеки с малки действия и пример пред младите може да допринесе за желаната промяна.

* **Европейска промишлена стратегия**

Европа поема по пътя към неутралност по отношение на климата и лидерство в областта на цифровите технологии. Европейската промишлена стратегия има за цел да гарантира, че европейската промишленост играе водеща роля в началото на тази нова ера.

* **трансформиране на нашата промишленост**

За трансформирането на нашата промишленост, подпомагането на малките и средните предприятия (МСП) и за запазването на устойчивостта и конкурентоспособността на Европа ще разчитаме на три двигателни сили. Те са:

* зеленият преход, в чийто контекст Европейският зелен пакт представлява новата стратегия за растеж на Европа
* цифровият преход, който позволява на промишлеността и МСП да бъдат по-инициативни, осигурява нови умения на работниците и допринася за декарбонизацията на нашата икономика
* конкурентоспособността на световната сцена, за която Европа трябва да използва въздействието на единния си пазар, за да наложи световни стандарти.
* **единният пазар**

Единният пазар предоставя на предприятията от ЕС голям вътрешен пазар, като стимулира търговията и конкуренцията и води до подобряване на ефективността. Неговата по-добра интеграция и функциониране могат да генерират допълнителен растеж в различни области.

Политиката в областта на конкуренцията е основен елемент на единния пазар. Тя допринася за повишаване на конкурентоспособността на предприятията, създава условия на равнопоставеност, стимулира иновациите и осигурява по-голям избор за потребителите

* **разгръщане на потенциала на МСП**

Малките и средните предприятия са от изключителна важност за конкурентоспособността и просперитета на Европа. Въз основа на новата стратегия за МСП, ЕС ще подпомага МСП посредством:

* насърчаване на иновациите чрез ново финансиране и центрове за цифрови иновации, като част от устойчивия и цифровия преход;
* намаляване на бюрокрацията чрез премахване на пречките в рамките на единния пазар и отваряне на достъпа до финансиране;
* подобряване на достъпа до финансиране чрез създаване на фонд за първично публично предлагане за МСП (като инвестициите ще бъдат насочвани чрез нов публично-частен фонд) и инициативата ESCALAR (механизъм за увеличаване на размера на фондовете за рисков капитал и привличане на повече частни инвестиции).

През май 2021 г Европейската комисия предложи изменения в промишлената стратегия на ЕС, които отчитат и отразяват настъпилите променени в обстоятелствата (пандемията от COVID 19). Актуализираната стратегия се основава на уроците от пандемията и подчертава нуждата от решения за стратегическите зависимости на ЕС на технологично и промишлено ниво. Стратегията посочва, че единният пазар на ЕС трябва да стане по-устойчив на кризи и да няма пречки за свободното движение на стоки, услуги, хора и капитали.

* **Стратегия на ЕС за биологичното разнообразие до 2030 г.**

Основните цели на стратегията са:

* Създаване на защитени зони за поне 30 % от сухоземната територия на Европа и 30 % от морското пространство на Европа (което представлява увеличение съответно с поне 4 % и 19 % в сравнение с настоящия момент ) с правно обвързващи цели за възстановяване на природата през 2021 г., което ще осигури по-строга защита на горите в ЕС.
* Да се предостави строга защита на най-малко една трета от защитените зони на ЕС, включително всички останали девствени и вековни гори в ЕС.
* Да се осигури ефективно управление на всички защитени зони, като се определят ясни природозащитни цели и мерки и се извършва подходящ мониторинг.
* Възстановяване на увредените екосистеми на сушата и в морето в цяла Европа чрез:
* повишаване на биологичното земеделие и богатите на биоразнообразие особености на ландшафта в земеделските земи.
* спиране и обръщане на тенденцията за намаляване на опрашителите
* намаляване на използването и вредността на пестицидите с 50 % до 2030 г.
* възстановяване до свободно течащо състояние на поне 25 000 км от реките в ЕС
* засаждане на 3 млн. дървета до 2030 г.

Осигуряване на 20 млрд. евро годишно за биологично разнообразие от различни източници, включително финансиране от ЕС и национално и частно финансиране. Съображенията във връзка с природния капитал и биологичното разнообразие ще бъдат включени в бизнес практиките

Превръщане на ЕС в световен лидер по отношение на справянето с глобалната криза, свързана с биологичното разнообразие. Комисията ще мобилизира всички инструменти за външна дейност и международни партньорства за постигане на една амбициозна нова глобална рамка за биологичното разнообразие на ООН на конференцията на страните по Конвенцията за биологичното разнообразие през 2021 г. След приемането на стратегията на ЕС за биологичното разнообразие до 2030 г. се очаква членовете на ЕП да призоват за закон за биологичното разнообразие, подобен на законодателния акт на ЕС в областта на климата, за да се гарантира, че до 2050 г. световните екосистеми ще бъдат възстановени, устойчиви и адекватно защитени.

* **Стратегия “От фермата до трапезата”**

Със стратегията “От фермата до трапезата”, Европейската комисия предлага модернизиране на хранителните вериги с цел осигуряване на безопасни храни и защита на хората и природата.

Цели в стратегията за 2030 г.

* 50% намаление на използването на пестициди;
* поне 20% намаление на използването на изкуствени торове;
* 50% намаление на продажбите на антимикробни средства за селскостопанските животни;
* 25% от земеделската земя да бъде обработвана по правилата за био земеделие.

Макар че селското стопанство в ЕС е единственият от големите селскостопански сектори по света, който е намалил емисиите си на парникови газове (с 20% спрямо 1990 г.), той все още отговаря за около 10% от емисиите на ЕС. Около 70% от емисиите се дължат на животновъдството. Ако прибавим и производството, преработката, пакетирането и транспорта на храни, става ясно, че хранителният сектор има сериозно влияние върху промените в климата.

Стратегията се обявява за промяна в начина на производство, закупуване и потребление на храни, за да се намали ефектът върху климата. В същото време тя иска да защити участниците във веригата на доставки, да гарантира по-справедливо възнаграждение за труда им и да открие нови възможности за бизнес.

Новата стратегия на ЕС обръща внимание на повишеното търсене на здравословни и екологосъобразни храни и цели да предложи на потребителите полезна храна на приемливи цени.

Проучване на "Евробарометър" от април 2019 г. показва, че произходът (53%), цената (51%), безопасността (50%) и вкусът (49%) са най-важните критерии за европейците, когато те купуват храни. Две трети от запитаните заявяват, че са променили своите навици, след като са открили информация за рисковете от някои храни. В България 12% от хората консумират повече биохрани, а 15% консумират по-малко месо.

През 2017 г. над 950 000 смъртни случая в ЕС са били свързани с нездравословна диета, а половината от хората над 18 години са били с наднормено тегло. За по-лесен избор на здравословни алтернативи и вземането на информирани решения. Комисията предлага да бъдат въведени задължително единни етикети за хранителните качества на продуктите върху предната част на опаковките, както и за мерки срещу прекаленото потребление на месо и за регламентиране на максималните нива на захар, сол и мазнини в някои преработени храни.

<https://www.europarl.europa.eu/news/bg/headlines/society/20200519STO79425/ot-fermata-do-trapezata-strateghiiata-na-es-za-ustoychivi-khranitelni-verighi>

През октомври 2021 г. Европейският Парламент подкрепя [стратегията „От фермата до трапезата“](https://www.europarl.europa.eu/news/bg/press-room/20211014IPR14914/nova-strateghiia-na-es-ot-fermata-do-trapezata-za-zdravoslovna-i-ustoychiva-khrana) , но прави допълнителни препоръки, за да я направи по-устойчива в дългосрочен план, както и че [плановете за зелен преход](https://www.europarl.europa.eu/legislative-train/theme-a-european-green-deal/package-fit-for-55) трябва да заложат амбициозни цели за емисиите от селското стопанство и свързаното с него ползване на земите.

* **Европейски алианс за акумулаторни батерии**

От 2006 г. насам батериите и отпадъците от батерии се регулират на равнището на ЕС съгласно Директивата за батериите (2006/66/ЕО) . Модернизирането на рамката е необходимо поради променените социално-икономически условия, технологичното развитие, пазарите и приложенията на електрически батерии.

Търсенето на батерии нараства бързо и се очаква да нарасне 14 пъти до 2030 г. Това се дължи най-вече на електрическия транспорт, който превръща този пазар във все по-стратегически пазар на световно равнище. Такова експоненциално глобално нарастване на търсенето на батерии ще доведе до еквивалентно нарастване на търсенето на суровини, а оттам и до необходимостта от свеждане до минимум на въздействието им върху околната среда.

Модернизацията на законодателството в областта на батериите разглежда социалните, икономическите и екологичните въпроси, свързани с всички видове електрически батерии. <https://ec.europa.eu/commission/presscorner/detail/en/ip_20_420> и се основава на следните основни принципи:

* **Батериите, пускани на пазара на ЕС, следва да придобият устойчиво развитие и да станат високоефективни и безопасни през целия си жизнен цикъл** . Това означава батерии, произвеждани с възможно най-ниско въздействие върху околната среда, като се използват материали, получени при пълно зачитане на правата на човека, както и на социалните и екологичните стандарти. Батериите трябва да бъдат дълготрайни и безопасни, а в края на експлоатационния им срок тяхното предназначение следва да бъде променено, те да бъдат обект на вторично производство или да бъдат рециклирани, връщайки ценни материали в икономиката.
* **Насърчаване на конкурентоспособна устойчивост в Европа** Комисията предлага задължителни изисквания за всички електрически батерии (т.е. промишлени, автомобилни, за електрически превозни средства и преносими), пускани на пазара на ЕС. Изисквания като използване на отговорно набавяни материали с ограничено използване на опасни вещества, минимално изисквано съдържание на рециклирани материали, въглероден отпечатък, показатели, дълготрайност и етикетиране, както и постигането на целевите стойности за събиране и рециклиране са от основно значение за развиването на по-устойчив и конкурентоспособен отрасъл на батериите в цяла Европа и по света.
* **Осигуряването на правна сигурност** ще спомогне допълнително за отключването на широкомащабни инвестиции и за увеличаване на производствените мощности за иновативни и устойчиво развивани акумулаторни батерии в Европа и извън нея с цел да се отговори на бързо разрастващия се пазар.
* **Свеждане до минимум на въздействието на батериите върху околната среда** Мерките, които Комисията предлага, ще улеснят постигането на неутралност по отношение на климата до 2050 г. По-добрите и по-ефективни акумулаторни батерии ще имат ключов принос за електрификацията на автомобилния транспорт, което значително ще намали емисиите му, ще увеличи навлизането на електрически превозни средства и ще улесни нарастването на дела на възобновяемите източници в енергийния микс на ЕС.

Комисията предлага да се установят нови изисквания и цели относно съдържанието на рециклирани материали и събирането, обработването и рециклирането на батериите в края на експлоатационния им срок.

За да се подобри значително събирането и рециклирането на преносими батерии, настоящата степен на събиране от 45 % следва да нарасне на 65 % през 2025 г. и на 70 % през 2030 г., така че материалите от батериите, които използваме у дома, да не бъдат изгубени за икономиката. Другите батерии — промишлени, автомобилни или такива за електрически превозни средства — трябва да се събират изцяло. Всички събрани батерии трябва да бъдат рециклирани и да се постигнат високи нива на повторно извличане, по-специално на ценни материали като кобалт, литий, никел и олово.

Предложеният регламент определя рамка, която ще улесни промяната на предназначението на акумулаторните батерии от електрически превозни средства, така че те да могат да имат втори експлоатационен срок, например в системи за акумулиране на енергия със стационарни батерии, или да бъдат интегрирани в електроенергийните мрежи като енергийни ресурси.

Използването на нови информационни технологии , по-специално паспортът на батерията и взаимосвързаното пространство за данни, ще бъде от ключово значение за безопасния обмен на данни, повишаването на прозрачността на пазара на батерии и проследимостта на големите батерии през целия им жизнен цикъл. То ще даде възможност на производителите да разработват иновативни продукти и услуги като част от двойния екологичен и цифров преход.През февруари 2022 г. е проведена поредна среща на високо равнище на Европейския алианс за акумулаторните батерии. По време на срещата е открита **Европейската академия за акумулаторните батерии.** С финансовата подкрепа по линия на REACT-EU Европейската академия за акумулаторните батерии ще има решаваща роля за по-бързия напредък на Европейския алианс за акумулаторните батерии. Тя е първият конкретен резултат от Европейския пакт за умения. Това ще помогне на Европа да отговори на нуждата от 800 000 работещи в сектора на акумулаторните батерии, които трябва да се преквалифицират или да повишат квалификацията си до 2025 г.

* **Нов европейски БАУХАУС**

Новият европейски „Баухаус“ е екологичен, икономически и културен проект, насочен към съчетаване на дизайн, устойчивост, достъпност, финансова достъпност и инвестиции, за да се подпомогне осъществяването на Европейския зелен пакт.

Новият европейски „Баухаус“ е творческа инициатива, която разчупва границите между науката и технологиите, изкуството, културата и социалното приобщаване, за да даде възможност за намиране на решения на ежедневните проблеми.

На специалния уебсайт, който вече е стартиран, хората на изкуството, дизайнерите, инженерите, учените, предприемачите, архитектите, студентите и всички заинтересовани лица могат да споделят примери за вдъхновяващи постижения за новия европейски „Баухаус“, идеи за начина, по който той следва да бъде оформен и да се развива, както и своите тревоги и предизвикателства.

Това е началото на иновативен процес на съвместно проектиране. Организациите, които желаят да положат повече усилия за участието си в този процес, могат да станат „Партньори на новия европейски Баухаус“, като отговорят на поканата на уебсайта.

През следващите месеци Комисията ще присъди награди на съществуващи примери, които са израз на интеграцията на ключовите ценности на инициативата и които могат да вдъхновят дискусиите и трансформацията на местата, където живеем. През септември 2021 г. инициативата премина от съвместно проектиране към изпълнение със съобщение на Комисията, в което се определят политическите действия и финансирането, за да се превърне инициативата в реалност, чрез пет пилотни проекта за съвместно проектиране на нови устойчиви и приобщаващи решения със стил.

В началото на януари 2022 започва приемането на кандидатури за наградите „Нов европейски Баухаус“ за 2022 г. След успеха на първoто издание, за което бяха получени над 2000 кандидатури, през 2022 г. ще бъдат наградени нови вдъхновяващи примери за трансформациите, които инициативата иска да постигне в нашето ежедневие, жизнени пространства и преживявания. Както и при първото издание, с наградите „Нов европейски Баухаус“ за 2022 г. ще бъдат отличени идеи на млади таланти, както и съществуващи проекти за устойчивост, приобщаване и естетика, с които Европейският зелен пакт ще достигне до хората и местните общности. Награди ще бъдат присъждани на проекти и идеи, които допринасят за красиви, устойчиви и приобщаващи места в четири категории:

* възстановяване на връзката с природата,
* възстановяване на усещането за принадлежност,
* отдаване на приоритетно значение на местата и хората, които имат най-голяма нужда от това,
* насърчаване на интегрираното, дългосрочно и обхващащо целия жизнен цикъл мислене в промишлената екосистема

Целта на третия етап — разпространението, е да се разпространят идеите и концепциите, определящи новия европейски „Баухаус“, чрез нови проекти, изграждане на мрежи и споделяне на знания в рамките на Европа и извън нея.

1. **Пакет за кръгова икономика и други европейски актове в сферата на управлението на отпадъците**

Като част от Европейската зелена сделка, през м. март 2020 г. ЕК публикува Нов план за действие към кръгова икономика с мерки, които да ускорят прехода към устойчив модел и възстановяването на природните ресурси и по този начин да се намали въздействието върху околната среда и обществото.

Новият план за действие е насочен към: установяване на рамка за устойчива продуктова политика; ключови вериги за създаване на стойност в областта на продуктите; по-ефективна политика в областта на отпадъците, която да е насочена към тяхното предотвратяване, повторно използване и оползотворяване; създаване на кръгови модели в полза на хората, регионите и градовете.

Ключови моменти в плана са:

* Превръщане на устойчивите продукти в норма в ЕС. Комисията ще предложи законодателство в областта на политиката за устойчиви продукти, за да гарантира, че продуктите на пазара на ЕС са проектирани да издържат по-дълго, по-лесни са за повторна употреба, ремонт и рециклиране, и включват възможно най-много рециклирани материали, а не първични суровини. Еднократната употреба ще бъде ограничена, преждевременното излизане от употреба ще бъде поставено под контрол, а унищожаването на непродадените дълготрайни стоки ще бъде забранено.
* Повече права за потребителите. Потребителите ще имат достъп до надеждна информация по въпроси като възможностите за ремонт и трайността на продуктите, за да могат да взимат устойчиви от екологична гледна точка решения. Те ще могат да се възползват от истинско „право на ремонт“.
* Акцент върху секторите, в които се използват най-много ресурси и където потенциалът за кръгова икономика е голям. Комисията ще предприеме конкретни действия относно:
* електроника и ИКТ — инициатива за кръгова електроника за постигане на по-дълъг жизнен цикъл на продуктите и подобряване на събирането и третирането на отпадъците акумулаторни батерии
* превозни средства - нова регулаторна рамка относно акумулаторните батерии с цел повишаване на устойчивостта и насърчаване на кръговия потенциал на акумулаторните батерии
* опаковки - нови задължителни изисквания относно това какво се допуска на пазара на ЕС, включително намаляване на (свръх)опаковането,
* пластмаси - нови задължителни изисквания за съдържанието на рециклирани материали и специален акцент върху пластмасовите микрочастици, както и пластмасите на биологична основа и биоразградимите пластмаси
* текстилни изделия — нова стратегия на ЕС за текстила с цел засилване на конкурентоспособността и иновациите в сектора и насърчаване на пазара на ЕС за повторна употреба на текстилните продукти
* строителство и сгради — всеобхватна стратегия за устойчива архитектурна среда, с която се насърчават принципите на кръговата икономика
* храни — нова законодателна инициатива относно повторната употреба с цел да бъдат заменени опаковките, съдовете и приборите за еднократна употреба в хранителния сектор с продукти за многократна употреба
* Гаранция за по-малко отпадъци. Усилията ще бъдат насочени към избягване на производството на отпадъци като цяло и преобразуването им във висококачествени вторични ресурси, за които е необходим добре функциониращ пазар на вторични суровини. Комисията ще проучи възможността за създаване на общ за ЕС хармонизиран модел за разделно събиране на отпадъци и етикетиране. Планът за действие съдържа и поредица от действия за свеждане до минимум на износа на отпадъци от ЕС и за справяне с незаконния превоз на отпадъци.

 Уебсайт на първия план за действие за кръговата икономика - [First Circular Economy Strategy - Environment - European Commission (europa.eu)](https://ec.europa.eu/environment/circular-economy/first_circular_economy_action_plan.html)

Запознавайки се с горните ключови моменти, следва да дадем определение на това какво е кръгова икономика!

**Какво е кръгова икономика?** Кръговата икономика е модел, насочен към удължаване на жизнения цикъл на продуктите. На практика това означава възможно най-дълго споделено ползване, заемане, повторно използване, поправка и рециклиране на съществуващи материали и продукти. Когато един продукт достигне края на живота си, материалите, от които той е съставен, продължават да се ползват по друг начин. Така се намалява до минимум образуването на отпадъци.

**Т.**е. по-горе описаното е синтезирано като определение в ДОКЛАД относно политиката на сближаване и кръговата икономика на Комисия по регионално развитие на ЕК от 2018г. - Кръговата икономика е преход на нашата икономика от модел „вземи, направи, изхвърли“ към цикличен модел, който съответства в по-голяма степен на живата система.

**Защо е необходимо да преминем към кръгова икономика?** Търсенето на суровини и енергийни ресурси расте, но много от тях са ограничени по количество. Често те не достигат в рамките на ЕС и европейските страни стават зависими от внос от други държави. Не трябва да се подценява и ефектът върху околната среда - добивът и потреблението на суровини увеличава потреблението на енергия и емисиите на парникови газове. По-разумното използване на суровини е мярка и срещу промените в климата.

**Национален контекст на кръговата икономика**

* **Нова политика**

България поставя кръговата икономика като дългосрочен приоритет на политиката си за развитие. Националната програма за развитие: България 2030 извежда като приоритет „кръговата и нисковъглеродна икономика“. Настоящата стратегия за преход към кръгова икономика е първата и важна стъпка в тази посока. Общата политика на Европейския съюз относно кръговата икономика е в развитие и страната ни си дава сметка за предизвикателствата, които предстоят, както и за продължителността на една такава трансформация на обществени нагласи, икономически процеси и институционални приоритети. Преходът към кръгова икономика ще осигури на страната икономически растеж и по-добра околна среда. За целта ще бъдат мобилизирани необходимите институционални, финансови и човешки ресурси.

* **Нова икономика**

Преходът към кръгова икономика изисква създаването на по-устойчиви модели на производство и потребление. С изготвянето на Проекта на Стратегия и план за действие за прехода към кръгова икономика в Република България за периода 2021 -2027 г., правителството предприема решителни действия в тази насока, като се ангажира да осигури ресурси и средства за изпълнение на мерките. Към момента все още текат обществени обсъждания на проекта на Стратегията. В проекта на стратегията са формулирани три стратегически цели: зелена и конкурентноспособна икономика; по-малко отпадъци и повече ресурси; икономика в полза на потребителите. Мерките, заложени в този документ, са насочени да повишат производителността на ресурсите и да водят до свързаност в икономиката чрез въвеждане на нови бизнес модели. „Отпадъците“ започват да се разглеждат като „ресурс“ за икономиката. Целта е материалите да се задържат максимално дълго в производството и да се рециклира с високо качество, да се произвеждат по-качествени суровини, да се намалява зависимостта на икономиката на страната от вноса на суровини.

* **Нови потребители**

Кръговата икономика има нужда от нова и по-активна роля на потребителите. Потребителската информираност и интерес към кръговата икономика e с решаваща роля за успеха на прехода към кръгова икономика. Необходимо е потребителите да получават възможно най-обективната информация за вземане на решения, включително за социалния и екологичния отпечатък на продуктите Потребителите играят важна роля и в предотвратяването на отпадъци и рециклирането. Мерките в Стратегията са насочени към информирано, отговорно и активно общество.

При изготвянето на Стратегията и плана за действие за преход към кръгова икономика за периода 2021-2027 г. са съобразени действащи планове, програми и други стратегически документи, основно на европейско и национално ниво, като например: Европейската зелена сделка, новия План за действие към кръговата икономика от 2020 г. на Европейската комисия, Стратегията за пластмасите в кръговата икономика от 2018 г., Национална програма за развитие България 2030. Предложенията за мерки са координирани с проектите на *Националния план за управление на отпадъците за периода 2021-2028 г*., както и с проекта на *Националната стратегия за малки и средни предприятия 2021-2027 г.*

**Кръговата икономика в контекста на производството**

Преходът на производството към кръгова икономика се оценява от комплекс от показатели като ресурсна производителност, принос на рециклираните материали към търсенето на суровини, размер на инвестиции и добавена стойност в секторите, свързани с кръговата икономика, иновации, екоиновации и резултати от тях и др.

Ресурсната производителност на страната, измерена като отношение на БВП и количеството употребени природни ресурси, е от най-ниските в ЕС. Количеството на употребяваните ресурси зависи от разнородни фактори, като структура на икономиката (сравнително висок дял на минната промишленост у нас), използването на горива за производство на енергия, реализацията на мащабни инфраструктурни проекти след присъединяването на страната към ЕС, а също и от преимущественото използване на първични суровини и ресурси, от използване на остаряло оборудване и технологии.

Показателите за относителен дял на добавената стойност и на брутните инвестиции в ДМА в сектори рециклиране и ремонт и повторна употреба за България са по-високи от средните за ЕС, а за брой заети – равни на средните за ЕС. В проекта на стратегия за кръгова икономика на България се констатира, че страната ни няма патенти, свързани с рециклирането и вторичните суровини. Това на практика не отговаря на действителността. Само Еко Логистик А ЕООД има три регистрирани на европейско и национално ниво в съответните патентни ведомства полезни модели за рециклиране на отпадъчни плоско стъкло и текстил.

Развитието на иновациите и в частност на екоиновациите e основна част от концепцията за постигане на Кръгова икономика. По данните на ЕК и Евростат България се нарежда на предпоследно място в ЕС по стойност на индекса на екоиновациите.

В страната съществува значителен потенциал за добив и рециклиране на много от суровините от критично значение за ЕС. Много отпадъци от добивната и металургичната промишленост са богати на суровини от критично значение и трябва да се помисли за тяхното оползотворяване с цел създаване на нови икономически дейности, като същевременно се подобри околната среда.

**Кръговата икономика в контекста на потреблението**

Едва 40% от потребителите в страната разпознават задължителните маркировки за енергийна ефективност и само 10% - доброволните екологични маркировки. Не се познават правилата за ползването им, сертификационните схеми и възможностите за контрол. Това налага необходимостта от допълнителна информация и обучения за екологичните маркировки и тяхното значение. Обученията трябва да бъдат насочени целево към различните възрастови и социални групи. Това дава възможност в тези дейности да се включат както училищата, университетите, така и организациите за защита на потребителите.

Наличието на информационна асиметрия от своя страна пречи на развитието на пазара на продукти с екологични характеристики в страната. Потребителите проявяват слаб интерес към екологичните продукти, в резултат на което предлагането им е твърде ниско. Ограниченото проникване на пазара на екологични продукти, в съчетание със слабата информираност на българските потребители, открива вратата за появата на нерегламентирани екомаркировки.

Високите нагласи на обществото към необходимостта от опазване на околната среда могат да бъдат използвани за повишаване ангажираността към такива дейности водещи към кръгова икономика, като закупуване на продукти втора ръка, ремонт, споделяне или наемане на продукти.

Един от начините това да бъде направено е чрез информационни кампании или дейности фокусирани върху образованието на младите хора, като включване на подходящи теми в учебните програми в училищата. Повишаване на информираността на потребителите за пазара на продукти втора употреба, отдаване под наем/лизинг и ремонт може да бъде постигнато и чрез създаване на електронни платформи.

Потребителите обикновено са готови да ремонтират повредени продукти, но могат лесно да се откажат от тези си намерения, ако ремонтът е свързан с повече усилия в сравнение с подмяната на продукта. Разширяване пазара на услуги за поправка и ремонт чрез стимулиране на фирмите с подобни дейности, както и чрез осигуряване на услуги за поправка и ремонт на ключови места в градовете, в т. нар центрове за повторна употреба, ще направи този тип услуги достъпни и предпочитани. В същото време, това е възможност да се подобри достъпа до заетост и обучения за придобиване или усъвършенстване на професионалната квалификация за ремонтна дейност на хора от уязвимите групи.

Публичният сектор чрез прилагането на „зелени“ критерии в обществените поръчки би могъл да стимулира пазара на екологични продукти в страната. В същото време относителният дял на ‚зелени“ обществени поръчки е едва между 5 – 7%. Основните проблеми се свързват със слабата информираност у възложителите, които не са добре запознати с изискванията за екологични стоки, услуги и системи за управление на околната среда. За решаването на проблема могат да се организират обучения на служители на централната и местна власт по отношение на включване на „зелени“ критерии по продуктови групи в обществените поръчки, както и създаване на виртуално пространство за обмяна на добри практики.

Проучванията показват, че гражданите имат положителни нагласи към разделното събиране на отпадъци, но с реалните си действия не ги потвърждават. Едва около една четвърт от жителите в общините обхванати от тези системи събират разделно натрупаните отпадъци от опаковки. В голяма част от случаите гражданите не са информирани за съществуването на площадките за разделно събиране в общината и не предприемат действия да се възползват от тази възможност за изхвърляне на едрогабаритни отпадъци. Слабата мотивация на гражданите може да бъде коригирана чрез финансови инструменти, ако таксата битов отпадък се обвърже с реалното количество и обем на изхвърления отпадък. Ефективното разделно събиране може да се постигне и чрез подобряване на инфраструктурата, като се предвиди възможност за разделяне на биологичните отпадъци и се популяризира дейността на площадките за разделно събиране.

**Кръговата икономика в контекста на управлението на отпадъците**

През 2018 година в България са образувани 129.7 милиона тона отпадъци, което поставя страната на едно от първите места в Европейския съюз по образувани отпадъци на глава от населението и единица БВП (данни съгласно НПУО 2021г.-2028 г.).

Въпреки сравнително добре развитата рециклираща промишленост, страната отбелязва ниски нива на рециклиране на битови отпадъци - 31.5%, за 2018 г, нарастват през 2019 до 41 %, но въпреки повишението не се достига националната цел от 50 %. В сравнение със средните за ЕС - 47.4% за 2018 г, показателите на България остават ниски.. Съгласно данни на ИАОС, от 2000 г. насам се регистрира тенденция на намаление на битови отпадъци в България, като през 2019 г. са образувани 2 838 хил. тона битови отпадъци, а за 2020 г. – 2 826 хил. тона. През 2020 г. битови отпадъци са с 33.4% по-малко спрямо 2000 година. Ако се разглежда общото равнище на рециклиране, с изкл. на отпадъци от добивната промишленост и от строителството, то през 2016 г. в България това равнище е 27%, докато средното за ЕС е 57%. Притеснителен факт е, че по данни на НСИ в 202 общини в страната разделно събраните и предадени за рециклиране битови отпадъци са по-малко от 5%.

Същевременно, Рамковата директива за отпадъци от 2018 г. поставя нови и по-високи цели за повторна употреба и рециклиране на битови отпадъци и отпадъци от опаковки, които следва да се постигнат поетапно до 2035 г., както и цел за ограничаване депонирането на битови отпадъци до 10% от общо образуваните. Наличната и изграждаща се инфраструктура за третиране на битови отпадъци не биха могли да обезпечат постигането на тези цели за подготовка за повторна употреба и отклоняване на битови отпадъци от депониране. Привличането на частния сектор в дейностите по управление на битовите отпадъци се явява необходимост за постигането на тези високи цели в дългосрочен план.

Предстои сериозно предизвикателство пред местните власти - въвеждане на задължително разделно събиране на биоотпадъци от домакинствата през 2023 г., както и на отпадъци от текстил и обувки от 2025 година.

Необходими са координирани действия между общините, бизнеса, системите за разширена отговорност на производителите и гражданите за изграждане на удобни и икономически ефективни системи за разделно събиране на отпадъци от домакинства и значително повишаване на ангажираността и участието на последните в тези системи.

Постигането на по-ефективно използване на ресурсите, намаляването на количествата образувани отпадъци при различните производствени процеси и постигането на по-високи нива за рециклиране и оползотворяване изисква значителни инвестиции и усилия от страна на българските компании.

**Приоритетни области в областта на отпадъците**

**Пластмаси** - Производството на пластмаси в първична форма в България през 2019 г. е възлизало на 175 хил. тона, докато производството на пластмасови изделия е значително по-голямо и надхвърля 500 хил. тона. Значителното производство на пластмасови продукти и изделия в страната, предоставят възможност за влагане на рециклирани пластмаси.

Страната има дългогодишни традиции и опит в рециклирането на пластмасови отпадъци. През последните години бяха направени значителни инвестиции в сектора, в резултат на което които капацитетът за рециклиране нарасна съществено, и по оценки надвишава 150,000 тона. Това дава възможност за рециклиране на цялото количество събрани пластмасови отпадъци в страната и същевременно осигурява възможностите за преработка на основните категории материали – LDPE, HDPE, PET, PE.

Независимо от постигнатите резултати са необходими допълнителни усилия за намаляване на количествата образувани пластмасови отпадъци, като приоритет са пластмасите за еднократна употреба, подобряване на разделното събиране в домакинствата, намаляване на нежеланите примеси в произвежданите и предлагани на пазара пластмасови изделия и опаковки, които затрудняват последващото им рециклиране.

**Отпадъци от строителство и разрушаване -** Понастоящем изискванията на Наредбата за управление на строителните отпадъци и за влагане на рециклирани строителни материали, която определя процентът на рециклирани строителни материали, които следва да се влагат в определени строителни дейности се изпълнява частично. Инфраструктурата за рециклиране на отпадъци от строителство и разрушаване е недостатъчно изградена. Наблюдава се спад в равнището на рециклиране на отпадъци от строителство и разрушаване – от 90% през 2016 г. до 24% през 2018 г. Нерегламентираното депониране на този вид отпадъци продължава да бъде практика в страната. Необходимо е строителният сектор да поеме водеща роля при предотвратяването и повторната употреба на строителни отпадъци в партньорство с местните власти. Публичните институции също следва да играят много по-сериозна роля като използват обществените поръчки за проектиране на строителни обекти със залагането на рециклирани строителни материали. Липсата на платформа за обмен на информация и добри практики не позволява да се направи връзка между източниците на образуване на различни по вид отпадъци от строителство и разрушаване, наличието на различни по вид рециклирани строителни материали на регионалните съоръжения за рециклиране и строителния сектор в страната.

**Хранителни отпадъци -** Общите количества на образувани хранителни отпадъци в страната е значително – около 500 хил. тона – като подобрение в производствените процеси и общото им управление може да доведе до повишена ресурсна ефективност и значително намаляване на въглеродните емисии. Изготвена е Национална програма за предотвратяване и намаляване на загубата на храни 2021г.-2026 г., (<https://www.mzh.government.bg/bg/politiki-i-programi/politiki-i-strategii/nacionalna-programa-za-predotvratyavane-i-namalyavane-na-zagubat/>), която е разработена с цел намаляване загубите и разхищението на храни в съответствие с Цел 12.3 на ООН, както и в изпълнение на рамковата директива за отпадъците 2008/98/ЕО на Европейския парламент и на Съвета, изменена с директива (ЕС) 2018/851 на Европейския парламент и на Съвета от 30 май 2018 г. Националната програма за предотвратяване и намаляване на загубата на храни включва следните области на действие:

• предотвратяване (превенция) загуби (нереализиран излишък) на храни;

• преразпределение на нереализирани годни храни за консумация от нуждаещи се лица;

• осведоменост и информиране на обществото за проблема със загубата и разхищението на храни.

За изпълнение на Националната програма е изготвен План за действие, съдържащ конкретни мерки за намаляване на загубите и разхищението на храни, срокове за изпълнение и отговорни институции. Той обхваща всички етапи на хранителната верига: първично производство; преработка и производство; търговия на дребно и дистрибуция по друг начин; ресторанти и кетъринг услуги; и домакинства. По отношение на хранителните отпадъци от домакинства, много малка част от тях понастоящем се отклоняват от депониране. Намаляването на загубите и разхищението на храни може да допринесе съществено за: справяне с недохранването чрез преразпределение на излишъка от храни към хора в нужда; намаляване на разходите на селскостопанските производители, преработвателите и дистрибутори на храни, както и на домакинствата, както и в борбата срещу изменението на климата. Една от стратегическите цели на националната програма е намаляване на загубите и разхищението на храна с 25 % до 2026 година.

Въвеждане на задължително разделно събиране на био-отпадъци от домакинствата, едновременно с доизграждане на общинските системи за третиране на био-отпадъци, ще позволи оползотворяването на около 200 хил. тона хранителни отпадъци на година.

**Биомаса и продукти на биологична основа -** Произведена енергия от биомаса надхвърля 1 млн. тона, което представлява над 10% от общото потребление на енергия в страната. В България домакинствата потребяват 70% от енергията произведена от биомаса. Макар потенциалът за използване на отпадна дървесина за производство на енергия да позволява още по-висок дял на биомасата в енергийния баланс на страната, приоритет следва да бъде нейната преработка, а не енергийно оползотворяване. В същото време има много голям неизползван потенциал в оползотворяването на твърди селскостопански отпадъци от стъбла от царевица за зърно, слънчоглед и други. Количествата твърди селскостопански отпадъци в страната се изчисляват на над 2 млн. тона годишно. Сегашната практика за неоползотворяване на голяма част от тези селскостопански отпадъци представлява загуба на ресурс за преработка и производство. Липсата на платформа за обмен на информация и добри практики не позволява да се направи връзка между източниците на образуване на биомаса в страната и производители и преработватели, които биха искали да оползотворят наличната биомаса в производството на различни продукти.

**Основни суровини -** Минно-добивната и преработвателната промишленост и металургията в България са много-добре развити и предоставят основен принос за националната икономика. Някои от суровините от критично значение за ЕС присъстват на територията на страната като основни полезни изкопаеми, а други компоненти се намират като изоморфни примеси в минералите на други минерали. Проучване на потенциала за добив на суровини от критично значение при експлоатацията на съществуващи находища и при бъдещи проучвателни дейности може да доведе до значителни икономически ползи.

**УЧАСТНИЦИ В ПРОЦЕСА ПО КРЪГОВА ИКОНОМИКА**

Преходът към кръговата икономика е свързан с промяна на съществуващия линеен икономически модел и изисква участието на всички засегнати страни – потребители, бизнес и държава. Всеки един трябва да осъзнае необходимостта от спешни действия в посока промяна на статуквото и създаване на една устойчива и екологосъобразна икономика.

**Общество** трябва да започне да потребява по един по-устойчив начин като отчита влиянието на използваните стоки и услуги върху природата. Без активното участие на домакинствата в системите за разделно събиране на отпадъци, усилията за постигане на висококачествено рециклиране и връщане на вторични материали за производство не биха дали резултат. От основна важност са усилията, които следва да се насочат към повишаване на осведомеността на обществото за неговата роля в прехода към кръгова икономика. В тази насока са насочени и мерките, заложени в Стратегията.

**Бизнесът** следва да бъде двигател на прехода към кръгова икономика чрез разработване и прилагане на ресурсно ефективни решения, които да го направят по-конкурентоспособен, но същевременно да намалят отпечатъка от дейността му върху околната среда и климата. Освен в оптимизацията на производствените процеси и суровините от критична важност за ЕС, Стратегията предвижда бизнесът да има водеща роля в рециклирането на отпадъци, както и оползотворяването на отпадъците от строителство и разрушаване и твърди селскостопански отпадъци.

**Правителство** разработва и провежда държавната политика в областта на кръговата икономика. Настоящата Стратегия се явява съществена част от тази политика. Освен това, то следва да създаде необходимите законови рамки, стимули и мотивация у бизнеса и обществото за промяна на моделите на поведение към устойчивост.

**Местните власти** следва да имат много по-активна роля в усилията за насърчаване на кръговостта в икономиката. Като основен ползвател на обществените поръчки, те могат да залагат изисквания за екологични стоки, услуги и системи за управление на околната среда. Законови инструменти като отчисленията за насърчаване на рециклиране и оползотворяване на отпадъците следва да се използват по предназначение.

Общинските програми за управление на отпадъците за периода 2021-2028 година, следва да дават ясен приоритет на предотвратяването, повторната употреба и рециклирането на битови отпадъци.

**Стратегията за кръгова икономика си поставя три стратегически цели – зелена и конкурентноспособна икономика, икономика в полза на потребителите и по-малко отпадъци, повече ресурси.**

**Стратегически цели:**

* ***Стратегическа цел 1: Зелена и конкурентоспособна икономика***

Специфична цел 1.1: По-висока производителност на ресурсите

Залага се на стимули за ефективното използване на природните ресурси и повишаването на производителността им в промишлеността, като се поставя приоритет върху ключовите вериги за стойност в производството на електроника и ИКТ, храни, текстил, акумулатори и автомобилни части и в строителството.

Предприемането на действия за оптимизация и ускоряване на процеса по издаване на разрешения за производствена дейност и завишаване на контрола върху спазването на изискванията на екологичното законодателство се очаква да подпомогнат прехода към кръгова икономика.

И за да се затвори кръга от мерки, ще се вложат усилия в информирането на предприятията и земеделските производители за възможностите за понижаване на количествата ресурси, които използват.

Специфична цел 1.2: Нови бизнес модели

Кръговите бизнес модели служат за намаляването на добива и по-слабото използване на природни ресурси. В резултат образуването на промишлени и битови отпадъци също спада. Те представляват ключовите дейности, необходими за прехода към по-ефективно използване на ресурсите и кръгова икономика.

Кръговите бизнес модели използват вече съществуващи материали и продукти като входящи материали и следователно техният отпечатък върху околната среда е значително по-малък от този за традиционните бизнес модели.

Специфична цел 1.3: Свързаност в икономиката

Създаването на партньорства, съвместната работа и обмен на материали между предприятията могат да увеличат устойчивостта и икономическите печалби, като същевременно намалят въздействието върху околната среда и разходите.

За постигането на свързаност в икономиката ще бъдат създадени и популяризирани платформи за пазар на ресурси. Споделянето на ефекта от вече внедрени технологии ще даде увереност на предприятията от преработващата промишленост, че стъпките към кръгова икономика имат икономически полза. Ще се осигурят условия за пазар за материалите, на който доставчиците и потребителите на материалите за последващо производство да осъществяват контакт, чрез технологии за онлайн информация и комуникация. Ще се предоставят площите в индустриалните зони и паркове с приоритет на групи от предприятия, които участват в индустриална симбиоза.

Специфична цел 1.4: България допринася за доставките на критични суровини

Тези суровини, които са от най-голямо икономическо значение и при които има висок риск по отношение на доставките, се наричат суровини от критично значение. Достъпът до ресурси и устойчивото развитие са от ключово значение за устойчивостта на ЕС по отношение на суровините. Постигането на сигурност на ресурсите изисква действие за диверсификация на доставките както от първични, така и от вторични източници, намаляване на зависимостите и подобряване на ефективността и кръговостта на ресурсите, включително производството на устойчиви, надеждни и дълготрайни продукти. Това важи за всички суровини, включително неблагородни метали, промишлени минерали, агрегати и биотични материали, но е дори по-необходимо, когато се отнася до суровините, които са от критично значение за ЕС и в частност България. **Изготвяне на национален списък на суровините от критично значение**, включващо както суровини съдържащи се списъка на ЕС, така и допълнителни минерални суровини ще послужи като основа за бъдещото развитие на сектора.

* ***Стратегическа цел 2: По-малко отпадъци, повече ресурси***

Целта е да се образуват все по-малко отпадъци, чрез насърчаване на дейности по повторна употреба, поправка, ремонт и преработка на продуктите. Ще се осигурят стимули за изграждането на центрове за повторна употреба в градовете.

Ще бъдат въведени нови схеми на отговорност, които да насърчат екологичното поведение на предприятията. Ще се насърчава висококачественото рециклиране, чрез насърчаване на разделното събиране и предоставяне на повече и по-качествени вторични суровини за преработващите предприятия.

Депонираните отпадъци ще се сведат до минимум, чрез разширяване на системите за разделно събиране и нови технологии и инсталации за преработка на останалите отпадъци.

Депонираните отпадъци ще се намалят и чрез промяна в начина на събиране на битовите отпадъци и въвеждане на справедливо заплащане на услугите в зависимост от количеството на отпадъците.

Специфична цел 2.1: По-малко отпадъци

Предотвратяването на отпадъци е най-предпочитаната възможност в националната политика по управление на отпадъци.

Отчитаните високи количества образувани битови отпадъци от някои общини налагат въвеждане на мерки на общинско ниво за предотвратяване образуването на отпадъци. Общинските програми за развитие и програмите за управление на отпадъците, следва да отделят по-голямо внимание на предотвратяването на отпадъци, възможните решения и ползите за местните общности, свързани с прехода към кръгова икономика. Тъй като общините ще играят ключова роля в прехода към кръгова икономика, те ще следва да разработят общински програми за преход към кръгова икономика като самостоятелни документи или като част от техните програми за развитие.

По-рационалното използване на материални ресурси и подобряването на логистиката на доставките и дистрибуцията следва да допринесат за намаляване образуването на отпадъци при производствени процеси.

Прилагането на нови бизнес модели насочени към удължаване на полезния живот на продукта, предоставянето на повече възможности за поправка и ремонт, използването на платформи за споделяне от потребителите, в т.ч. в резултат на по-голямата дигитализация в сектора на услугите, също следва да допринесат за намаляване на количествата образувани отпадъци.

В рамките на стратегията приоритетно внимание ще бъде отделено на намаляването на хранителните отпадъци и някои категории пластмасови изделия и опаковки за еднократна употреба.

Специфична цел 2.2: Повече възможности за устойчива употреба

Необходимо е повече продукти да бъдат проектирани за по-дълъг живот, готови да бъдат разглобени, ремонтирани и евентуално рециклирани.

Системите за разделно събиране на едрогабаритни отпадъци, най-вече в големите общини следва да отчитат възможностите за повторна употреба на стари мебели и електрическо оборудване, както и други категории продукти използвани в бита.

Ще се разчита на волята на строителните предприемачи за постигането на доброволно споразумение с централната и местна администрации във връзка с ангажиментите им за използването на устойчиви материали.

Специфична цел 2.3: Повече рециклирани отпадъци, по-качествени суровини

Разделното събиране на отпадъците трябва да стане обща и осъзната практика и начин на поведение, а не действие с пожелателен и доброволен характер.

Разделното събиране на рециклируеми фракции, био-отпадъци и опасни отпадъци от домакинствата ще стане задължително и ще бъде подкрепено с прилагането на нови и по-ефективни методи за разделно събиране и разработването на стимули, насърчаващи участието на домакинствата.

В подкрепа на разделното събиране е необходима и цялостна промяна в начина на събиране на смесени битови отпадъци и преминаване към заплащане на услугите пропорционално на количеството и/или обема на отпадъците.

Общините трябва да ускорят изграждането на площадки за предаване на отпадъци от домакинствата, с което да бъдат осигурени допълнителни възможности за повторна употреба и рециклиране на отпадъци, които в момента не са обхванати в системите за разделно събиране.

Системите за разширена отговорност на производителя ще продължат да имат водеща роля за организиране и финансиране на разделното събиране, рециклирането и оползотворяването на масово разпространени отпадъци. За различните категории отпадъци трябва да бъдат разгледани нови по-амбициозни цели за рециклиране, както и въвеждането на нови иновативни модели за управление, отчитащи развитието на технологиите в сектора.

Рециклирането на пластмасови отпадъци е един от секторите, в които страната отчита постигането на по-добри резултати от средните за ЕС. Независимо от сравнително малкия пазар, страната може да играе водеща роля, където секторите, произвеждащи пластмаси, пластмасови изделия и опаковки, потреблението на пластмаси, разделното събиране и рециклирането на пластмасови отпадъци, подкрепени от системите за образование и научни изследвания, оказват минимално въздействие върху околната среда.

Специфична цел 2.4: Без депонирани отпадъци

Постигането на по-високи цели за рециклиране и намаляване на количествата депонирани битови отпадъци, налагат изграждането на нови инсталации за третиране.

Постигането на високи нива на повторна употреба и рециклиране и изграждането на нови инсталации за третиране на битови отпадъци ще изисква допълнителни и по-високи разходи. За целта е нужно да бъде осигурено допълнително финансиране от публичния и частния сектор, както и да се гарантира, че събраните средства ще бъдат разходвани разумно и ефективно.

Строителството на нови ПСОВ предполага нарастване на количествата образувани утайки и изисква прилагането на мерки за ограничаване на съдържащите се в тях опасни вещества и осигуряване на подходящи възможности за оползотворяване. Необходимо е увеличаване на количествата вторични суровини влагани в производството на продукти и изделия, разширяване на пазара на вторични суровини, чрез включване на нови материали и производства, ефективно прилагане на национални критерии за край на отпадъка за определени категории материали и други мерки за повишаване качеството на вторичните суровини.

* ***Стратегическа цел 3: Икономика в полза на потребителите***

Ежедневният избор на продукти и услуги определя бъдещето на следващите поколения. Кръговата икономика ще стимулира потребителите да се възползват от възможността да правят информиран избор и да вземат дейно участие в екологичния преход. Надеждната, съпоставима и проверима информация за продуктите ще е значим фактор по отношение на възможността за по-устойчиви решения.

Моделите на потребление, основани на наем и споделяне на стоки и услуги, или избора на продукти за многократна употреба, които подлежат на поправка, ще се подкрепят, доколкото те са наистина устойчиви и достъпни.

Постигането на устойчиво потребление е свързано не само с действията на гражданите. Публичните органи, включително държавните институции, като значим потребител на стоки и услуги също няма да правят изключение и ще прилагат повече „зелени“ критерии в обществените си поръчки.

Промяната в моделите на поведение изисква постоянство и в дейностите за намаляване на отпадъците. Гражданите имат основна роля в разделното събиране на отпадъци и ще бъдат информирани и обучени как да се ангажират да правят това по-добре.

Кръговата икономика предоставя възможност за икономическа активност и откриването на нови работни места при съчетаване на социалните и икономическите ползи.

Специфична цел 3.1: По – добре информирани потребители

Това означава участниците по веригата – производители, търговци и потребители да са ангажирани с въпроса.

Производителите ще бъдат насърчавани да проектират, произвеждат и рекламират продукти, на които е направена оценка по отношение въздействието върху околната среда на всички етапи от жизнения цикъл.

Търговците ще предлагат тези продукти по подходящ начин, като предоставят надеждна и полезна информация относно показателите им за устойчивост в търговските обекти.

Потребителите ще бъдат информирани относно правилата за ползването на екологичните маркировки и прилаганите сертификационни схеми, така че да бъде създадено доверие и предпочитания към продуктите щадящи околната среда. Предоставяната информация трябва да бъде насочена целево към различните възрастови и социални групи. Това ще даде възможност в тези дейности да се включат както училищата, университетите, така и организациите за защита на потребителите/НПО.

Специфична цел 3.2: Устойчиви модели на поведение

Кръговата икономика означава устойчиви модели на поведение на администрацията, бизнеса и потребителите. Популяризирането на възможностите за ремонт, отдаване под наем и съвместното ползване на продукти или закупуване на услуга вместо продукт чрез електронни платформи и информационни кампании е стъпка в правилната посока за увеличаване продължителността на живот на продуктите. Създаването на центрове за повторна употреба на ключови места в градовете с цел улесняване на достъпа на гражданите до такъв тип услуги би подпомогнало устойчивото поведение.

Преходът към кръгова икономика изисква силна ангажираност на гражданите в процесите на управление на битови отпадъци. Предоставянето на допълнителна информация от общините за дейността на площадките за разделно събиране и подобряване на разделното събиране биха подпомогнали оползотворяването на отпадъците.

Производителите, държавните, публичните и частни организации са също потребители, които могат значително да повлияят на пазара на устойчиви продукти и услуги. Прилагане на Практическото помагало за възлагане на „зелени“ обществени поръчки и повишаването на компетентността чрез организиране на информационни кампании сред широк кръг експерти в организациите - възложители за запознаване с изискванията за „зелени“ критерии ще стимулира производството на екологични на продукти.

Специфична цел 3.3: Социална зелена икономика

Преходът към кръгова икономика ще окаже положителен ефект върху създаването на работни места. Потенциал в тази област има за фирмите, ангажирани с дейности по поправка и ремонт, които ще бъдат подпомогнати да присъстват на ключови места и в центрове за повторна употреба в градовете.

Ползите от кръговата икономика ще се разширят чрез насърчаване на социалното предприемачество и засилване на социалното приобщаване. Това е възможност да се подобри достъпа до заетост и обучения за придобиване или усъвършенстване на професионалната квалификация на хора от уязвимите групи.

Обществото ще обедини усилия за приобщаването на всички социални групи в рамките на зеленото предприемачество.

1. **Национални нормативни и стратегически актове за управление на отпадъците (новите моменти приети след 2018 г.).**
2. **Закон за управление на отпадъците** (*ДВ, бр. 53 от 13.07.2012 г., посл. изм. ДВ, бр. 19 от 05.03.2021 г.*)

Закона за управление на отпадъците (ЗУО) е приет през 2012 г., като от тогава до сега е изменян общо 20 пъти в рамките на 9 години. Към момента на приемане на България като страна член на ЕС през 2007г., законодателството в сектора е хармонизирано с европейското право. С допълненията в закона през 2010 г. се въведоха икономически стимули за предприемане на реални действия от местните власти за намаляване на депонираните отпадъци, както и за преминаване към регионален принцип на управление на битовите отпадъци.

ЗУО,въвежда изискванията на Рамковата директива за отпадъци (РДО) 2008/98/ЕО, включително принципите „замърсителят плаща”, „разширена отговорност на производителя” и йерархията на управление на отпадъците. Той въвежда за първи път конкретно адресирани оперативни цели за рециклиране на битови и строителни отпадъци, изисквания към съоръженията и инсталациите за отпадъци, въвежда икономически и регулаторни механизми и инструменти за прилагане на законодателството; правила за управление на масово разпространените отпадъци; урежда подхода за „край на отпадъка” и „странични продукти”, определя детайлно контролните функции на институциите и конкретните глоби и санкции за неспазване на закона.

С приетия на 02.12.2015г. План за действие на ЕС за кръговата икономика са поставени рамките на европейската политика за преход към икономика, доближаваща се в по-голяма степен до кръгова икономика, при която стойността на стоките, материалите и ресурсите се запазва възможно най-дълго в икономиката, а генерирането на отпадъци е сведено до минимум. Основната цел е изграждане на устойчива, нисковъглеродна и конкурентоспособна икономика с ефективно използване на ресурсите на ниво ЕС.

С цел да се постигнат унифицирани общи резултати и действия от всички държави-членки, с общ законодателен пакет „Кръгова икономика“, са направени законодателни промени в Рамковата директива за отпадъците 2008/98/ЕС, Директива 1999/31/ЕО относно депонирането на отпадъци, Директива 94/62/ЕО относно опаковките и отпадъците от опаковки, Директива 2000/53/ЕО относно излезлите от употреба превозни средства, Директива 2006/66/ЕО относно батерии и акумулатори и отпадъци от батерии и акумулатори и Директива 2012/19/ЕС относно отпадъци от електрическо и електронно оборудване. Ключовите елементи в изменения на законодателството на ЕС в областта на отпадъците са:

1. По-ясни дефиниции на основните концепции за отпадъци (битови отпадъци, биоотпадъци, отпадъци от строителство и разрушаване (ОСР) и др.)
2. Нови задължителни цели за рециклиране към 2025 г., 2030 г. и 2035 г.;
3. Забрана за депониране на разделно събрани отпадъци;
4. Унифициран метод за изчисляване степента за постигане на целите;
5. Въвеждане на нови мерки за насърчаване предотвратяването на отпадъци, (включително по отношение на хранителните отпадъци) и на повторната употреба.

С последните изменения на ЗУО (*ДВ, бр. 19 от 05.03.2021 г*.) се въведоха изискванията на приетия на ниво ЕС през 2018 г. т.нар. законодателен пакет „Отпадъци“, и по специално изменението на: Директива (ЕС) 2018/851 на Европейския парламент и на Съвета от 30 май 2018 година за изменение на Директива 2008/98/ЕО относно отпадъците и частично да транспонира Директива (ЕС) 2018/850 на Европейския парламент и на Съвета от 30 май 2018 година за изменение на Директива 1999/31/ЕО относно депонирането на отпадъци.

Пакет „Отпадъци“ въведе следните основни законодателни промени в ЗУО от март 2021 г.:

* Целта за подготовка за повторна употреба и рециклиране на битовите отпадъци е завишена до 65% през 2035 г., с което могат да бъдат извлечени съществени екологични, икономически и социални ползи и да се ускори преходът към кръгова икономика. (*чл. 31. ал. 1, т.5 от ЗУО*). Въведени са и междинни цели от 55% и 60% съответно за 2025 г. и 2030 г.; (*чл. 31, ал. 1, т.3 и 4 от ЗУО*).

Преценено е, че вариант с поетапно нарастващи междинни цели за всяка година ще е по-ефективен от гледна точка планиране на разходи, инвестиции и развиване на системите за разделно събиране на отпадъци от опаковки от страна на организациите по оползотворяване. Такъв подход е вече познат на заинтересованите страни при предходно поетапно въвеждане на целите по рециклиране на отпадъци от опаковки.

* С цел допълнително стимулиране на прехода към кръгова икономика в ЗУО е въведена цел за намаляване до 10 % на депонираните битови отпадъци до 2035 г. (*чл. 31, ал. 1, т.6 от ЗУО*), която може да бъде отложена с 5 г., при условие, че държавата е постигнала намаление до 25 % *(§15, ал.3 от ЗУО).*
* С цел съпоставимост на резултатите между държавите-членки значително е стеснен обхватът на възможните методи на изчисляване на целта по рециклиране. Въвеждат се правила за изчисляването на целите въз основа на теглото на битовите отпадъци, които постъпват за рециклиране (*чл.31, ал. 4 от ЗУО*).
* *чл. 31, ал. 4, т.1 „Теглото на подготвените за повторна употреба битови отпадъци е теглото на продуктите или компонентите на продукти, които са се превърнали в битови отпадъци и са били подложени на всички необходими дейности по проверка, почистване или ремонт, така че повторната им употреба да е възможна без допълнително сортиране или предварително третиране“;*
* *чл. 31. ал. 4, т.2. „Теглото на рециклираните битови отпадъци е теглото на отпадъците, които, след като са били подложени на всички необходими дейности по проверка, сортиране и други предварителни дейности по отстраняване на отпадъчни материали, които не са обект на по-нататъшно третиране, и за да се гарантира висококачествено рециклиране, се включват в процес на рециклиране, при което отпадъчните материали се преработват в продукти, материали или вещества.“*

Съгласно последните изменения в ЗУО за изчисляване на целите по рециклиране, е необходимо да се вземат предвид:

* *чл. 31, ал. 9, т.1 „Теглото на битовите отпадъци, образувани и предназначени за депониране, което се изчислява за дадена календарна година“;*
* *чл. 31, ал. 9, т.2 „Теглото на отпадъците от действия по третиране преди рециклирането или друго оползотворяване на битови отпадъци, като сортиране или механично биологично третиране, които впоследствие се депонират, което се включва в теглото на битовите отпадъци, отчитани като депонирани;*
* *чл. 31, ал. 9, т.3 “Теглото на битовите отпадъци, които влизат в дейности по обезвреждане чрез изгаряне, и теглото на отпадъците, образувани при дейности по стабилизиране на биоразградимата част от битовите отпадъци, за да бъдат впоследствие депонирани, което се отчита като депониране“;*
* *чл. 31, ал. 9, т.4 “Теглото на отпадъците, образувани по време на дейности по рециклиране или други дейности по оползотворяване на битови отпадъци, които впоследствие се депонират, което не се включва в теглото на битовите отпадъци, отчитани като депонирани”.*
* С измененията в ЗУО са въведени определения за „неопасни отпадъци“, „битови отпадъци“, „биоотпадъци“, „отпадъци от строителство и разрушаване“, „хранителни отпадъци“, „оползотворяване на материали“ и „насипване“, за да се внесе яснота относно обхвата на тези понятия и да се постигне съпоставимост между обхвата на дейностите с отпадъците в отделните държави-членки;

*Допълнителните разпоредби на ЗУО (НОВО)*

***§1, т.49*** *(нова - ДВ, бр. 19 от 2021 г., в сила от 05.03.2021 г.) "****Неопасни отпадъци****" са отпадъци, които не попадат в приложното поле на т. 12. от ДР (не притежават опасни свойства, посочени в Приложение №3 на ЗУО);*

***§1, т. 4*** *(изм. - ДВ, бр. 19 от 2021 г., в сила от 05.03.2021 г.) "****Битови отпадъци****" са:*

*а) смесени отпадъци или разделно събирани отпадъци от домакинства, включително хартия и картон, стъкло, метали, пластмаса, биоотпадъци, дървесина, текстил, опаковки, отпадъци от електрическо и електронно оборудване, отпадъци от батерии и акумулатори, както и едрогабаритни отпадъци, включително дюшеци и мебели;*

*б) смесени отпадъци или разделно събирани отпадъци от други източници, когато тези отпадъци са сходни по естество и състав с отпадъците от домакинства;*

*Битовите отпадъци не включват отпадъците от производството, селското стопанство, горското стопанство, рибарството, септичните ями и канализационната система и от третирането на отпадъчните води, включително утайки от пречистване на отпадъчни води, излезли от употреба моторни превозни средства или отпадъци от строителство и разрушаване.*

***§1, т. 2.*** *(изм. - ДВ, бр. 19 от 2021 г., в сила от 05.03.2021 г.) "****Биоотпадъци****" са биоразградими отпадъци от парковете и градините, хранителни и кухненски отпадъци от домакинствата, офисите, ресторантите, търговията на едро, столовете, заведенията за обществено хранене и търговските обекти за търговия на дребно, както и подобните отпадъци от предприятията на хранително-вкусовата промишленост.*

***§1, т.50****. (нова - ДВ, бр. 19 от 2021 г., в сила от 05.03.2021 г.) "****Отпадъци от строителство и разрушаване****" са отпадъци, образувани в резултат на дейности по строителство и разрушаване.*

***§1, т 51****. (нова - ДВ, бр. 19 от 2021 г., в сила от 05.03.2021 г.) "****Хранителни отпадъци****" са всички храни съгласно чл. 2 от Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните, които са се превърнали в отпадъци.*

***§1, т. 10****. (изм. - ДВ, бр. 19 от 2021 г., в сила от 05.03.2021 г.) "****Насипване****" е дейност по оползотворяване, при която подходящи неопасни отпадъци се използват за рекултивационни цели в разкопани участъци или за инженерни цели в ландшафтното устройство. Отпадъците, използвани за насипване, заместват неотпадъчни материали, подходящи са за гореспоменатите цели и се ограничават до количеството, което е необходимо за постигане на тези цели.*

*§1. т. 14. (изм. - ДВ, бр. 19 от 2021 г., в сила от 05.03.2021 г.) "****Оползотворяване на материали****" е всяка дейност по оползотворяване с изключение на оползотворяването на енергия и преработването в материали, които се използват като горива или други средства за получаване на енергия. То включва и подготовката за повторна употреба, рециклирането и насипването.*

* ЗУО, въвежда ново определение за „*схема за разширена отговорност на производителя*“, за да се изясни, че става въпрос за набор от мерки, предприети от държавите членки, с които производителите се задължават да поемат финансова или финансова и организационна отговорност за управлението на отпадъци като етап от жизнения цикъл на продукта, включително за дейностите по събиране, сортиране и третиране;

*Допълнителните разпоредби на ЗУО (НОВО)*

***§1. т. 35 от ДР*** *(изм. - ДВ, бр. 19 от 2021 г., в сила от 05.03.2021 г.) "****Схема за разширена отговорност на производителя****" е набор от мерки, предприети с цел да гарантират, че производителите на продукти носят финансова отговорност или финансова и оперативна отговорност за управлението на отпадъците като етап от жизнения цикъл на продукта след превръщането му в отпадък.*

Поради различната ефективност и резултатност в отделните държави членки в работата на въведените до момента схеми за разширена отговорност на производителя, са определени минимални изисквания относно тяхното функциониране като те се прилагат и по отношение на схемите за разширена отговорност на производителя, въведени съгласно други законодателни актове, по-специално директиви 2000/53/ЕО, 2006/66/ЕО и 2012/19/ЕС на Европейския парламент и на Съвета, в допълнение към вече предвидените в тях изисквания.

С последните изменения на ЗУО от м. март 2021 г. се поставят изисквания за ясно определяне на ролите на отделните заинтересовани страни, ефективността на разходите, определянето на вноските, които производителите заплащат, изисквания за прозрачност, както и системи за отчитане и ефективен контрол на дейността на схемите.

* ЗУО, въвежда и изисквания за предприемане на мерки за насърчаване на разработването, производството и използването на опаковки за многократна употреба и такива, които са по-лесни за рециклиране, както и за по-голям акцент върху мерките за информиране на потребителите да допринасят по-активно за подобряване на ресурсната ефективност, вкл. чрез многократна употреба.
* Задълженията на кмета на община по отношение управление на отпадъците са разписани в Глава I, Раздел III - *Задължения на органите на местното самоуправление и местната администрация.* Кметът на община е отговорен за осигуряването на съдове за събиране на битовите отпадъци, събирането на битовите отпадъци и транспортирането им до депата или други инсталации и съоръжения, почистването на уличните платна, площадите, алеите, парковите и другите територии от населените места, предназначени за обществено ползване, избора на площадка, изграждане, експлоатация, закриване и мониторинг на депата за битови отпадъци или на други инсталации или съоръжения, организирането на събирането, оползотворяването и обезвреждането на строителни отпадъци от ремонтна дейност, образувани от домакинствата; разделното събиране на битови отпадъци на територията на общината най-малко за следните отпадъчни материали: хартия и картон, метали, пластмаси и стъкло; организирането на разделно събиране на опасните и биоразградими битови отпадъци (чл.19).

Последните изменения в ЗУО (чл. 19, ал. 3, т.13) предвиждат кметовете на общините да осигуряват по-широка информираност на населението относно изпълнението на дейностите в обхвата на чл. 19, ал.3, т.1-12, 14 и 15, както и информация за предотвратяване образуването на отпадъци и предотвратяването на нерегламентираното изхвърляне на отпадъци чрез интернет страницата на съответната община, както и по друг подходящ начин.

С приемането на новите изменения в ЗУО се очаква:

1. Хармонизиране на изискванията на националното законодателство с изискванията на ЕС в областта на управление на отпадъците;
2. Облекчаване на административната тежест;
3. Засилване на контрола върху дейността на организациите по оползотворяване и лицата, които изпълняват задълженията си индивидуално;
4. Преодоляване на идентифицирани проблеми при прилагането на ЗУО;
5. Ограничаване на рисковете за околната среда при дейностите с третиране на отпадъци;
6. **Изменения в подзаконова нормативна уредба**

Към настоящият момент са приети редица подзаконови нормативни акта, които регламентират задълженията на институции, физически и юридически лица. Основните нормативни актове, които имат отношение към дейността на общината са:

1. ***Наредба за разделно събиране на биоотпадъци и третиране на биоразградими отпадъци*** (*Приета с ПМС №20 от 25.01.2017 г., посл. изм. и доп. ДВ, бр. 2 от 8 януари 2021 г*.)

Наредба за разделно събиране на биоотпадъци и третиране на биоразградими отпадъци е приета през 2017 г., и регламентира:

* Изискванията към дейностите по разделно събиране на биоотпадъци;
* Подходящи за оползотворяване биоотпадъци и други биоразградими отпадъци;
* Условията при които компоста и ферментационния продукт, получени от дейностите по оползотворяване на биоотпадъци, престават да бъдат отпадък по смисъла на ЗУО.
* изискванията за качество на продукта, получен от дейности по оползотворяване;
* изискванията за употреба на получения компост, ферментационен продукт, органичен почвен подобрител, стабилизирана органична фракция от процеса на механично-биологично третиране (МБТ);

През януари 2021 г., бяха направени изменения в Наредбата (*ДВ, бр. 2 от 8 януари 2021 г*.) в съответствие с изискванията на Директива (ЕС) 2018/851 на Европейския парламент и на Съвета от 30 май 2018 година за изменение на Директива 2008/98/ЕО относно отпадъците (ОВ, L 150 от 14 юни 2018 г.):

* отменена е методиката за разпределение на целите по чл. 31, ал. 1 от ЗУО между регионите за управление;
* отменена е методиката за изчисление на целите по чл. 31, ал. 1 от ЗУО;

Наредбата въвежда допълнителни ангажименти на органите на местното самоуправление и местната администрация при разработване на програмите по чл. 52 от ЗУО (програми за управление на отпадъците) за включване на мерки относно:

* насърчаване на компостирането в т.ч. домашното компостиране;
* повишаване на информираността на населението за ползите и изискванията за разделното събиране и третиране на биоотпадъците;
* насърчаване на рециклирането, включително компостиране, и разграждането на биологичните отпадъци по начин, който осигурява високо равнище на опазване на околната среда и води до резултати, отговарящи на съответните стандарти за високо качество;
* насърчаване използването на безопасни материали, произведени от биологични отпадъци.
1. ***Наредба за опаковките и отпадъците от опаковки*** *(Приета с ПМС № 271 от 30.10.2012 г., посл. изм. и доп., ДВ, бр. 2 от 8.01.2021 г.)*

Последните изменения на наредбата *(ДВ, бр. 2 от 8.01.2021 г ),* определят изискванията за пусканите на пазара на опаковки и опаковъчни материали, както и изисквания за разделното събиране, многократна употреба, рециклиране, оползотворяване и/или обезвреждане на отпадъци от опаковки, включително постигането на цели за рециклиране и/или оползотворяване. Съгласно изменения на Наредбата за всички пуснати на пазара опаковани стоки, задължително следва да се прилага схемата на разширена отговорност на производителя, в съответствие с § 1, т. 35 от допълнителните разпоредби на ЗУО *(ДВ, бр. 19 от 05.03.2021 г.).*

В съответствие с новите законодателни изменения, целите за рециклиране по отделните материали опаковки се увеличават през 2025 г. и през 2030 г., както следва:

|  |  |  |  |
| --- | --- | --- | --- |
|  | към 2020 | 2025 г. | 2030 г. |
| Пластмаса | 22,5% | 50 % | 55% |
| Дървесина | 15% | 25 % | 30% |
| Черни метали | 50 % | 70% | 80% |
| Алуминий | 50% | 60% |
| Стъкло | 60 % | 70% | 75% |
| Хартия и картон | 60% | 75% | 85% |

*Забележка \*Разделя се целта за рециклиране на метални опаковки на цел за опаковки от черни метали и опаковки от алуминий;*

Въвеждат се нови и актуализирани определения, които са свързани с обхвата на отпадъците от опаковки, опаковки за многократно използване и дефиниции, свързани с правилата за измерване и изчисляване постигането на целите по рециклиране

По отношение на схемите за разширена отговорност на производителя са определени изисквания за прилагане на икономически инструменти, както и изискване за въвеждане на системи за отчитане и ефективен контрол.

Измененията, които пряко касаят общините са от 2019 г., (чл. 24, ал. 1), относно осигуряването на минимален общ обем съдове за събиране на отпадъци от опаковки:

* *Системите за разделно събиране на отпадъци от опаковки, организирани от организациите по оползотворяване, съответно от кметовете на общини, включват най-малко следните елементи: 1. зелени, жълти (и сини) съдове за събиране на отпадъци от опаковки от домакинствата, различни от тези за битови отпадъци, като се осигурява минимален общ обем на съдовете, както следва:*

*а) (изм. - ДВ, бр. 60 от 2018 г., в сила от 01.01.2019 г.) за населени места с под 50 000 жители, за всеки 350 жители - съдове с минимален общ обем 3300 л;*

*б) (изм. - ДВ, бр. 60 от 2018 г., в сила от 01.01.2019 г.) за населени места от 50 000 до 100 000 жители, за всеки 550 жители - съдове с минимален общ обем 3300 л;*

 *в) (изм. - ДВ, бр. 60 от 2018 г., в сила от 01.01.2019 г.) за населени места над 100 000 жители, за всеки 750 жители - съдове с минимален общ обем 3300 л.*

С измененията от 2019 г., кметът на общината може да подписва договор само с една организация по оползотворяване. Изключение правят Столичната община и градовете с население над 300 000 души с районно деление (*чл. 33, ал. 2*).

1. ***Наредба № 7 от 19 декември 2013 г. за реда и начина за изчисляване и определяне размера на обезпеченията и отчисленията, изисквани при депониране на отпадъци*** (*Обн. ДВ. бр.111 от 27 декември 2013г., изм. и доп. ДВ. бр.26 от 22 март 2020г.,изм. и доп. ДВ. Бр.77от 16.09.2021г.)*

С наредбата се урежда реда и начина за:

* определяне размера на обезпечението по чл. 60, ал. 1 от Закона за управление на отпадъците (ЗУО) и за предоставянето му при извършване на дейност по обезвреждане на отпадъци чрез депониране;
* разходване на натрупаните през експлоатационния период средства по чл. 60, ал. 1 ЗУО за извършване на дейностите по закриване и след експлоатационни грижи на площадките на депата за отпадъци;
* определяне на размера и начина на усвояване на банковата гаранция по чл. 60, ал. 2, т. 3 ЗУО при извършване на дейност по обезвреждане на отпадъци чрез депониране;
* определяне размера на отчисленията по чл. 64 ЗУО и реда за предоставянето им при извършване на дейност по обезвреждане на отпадъци чрез депониране на регионално или общинско депо за неопасни отпадъци и на депо за неопасни отпадъци с друг произход (когато отпадъците са от строителство и разрушаване).
* изчисляване и определяне на целите по чл. 31, ал.1 ЗУО и разпределение на тези цели спрямо регионите по чл.49, ал.9 ЗУО (нова, ДВ,бр.77 от 2021 г.)

С последните изменения на Наредбата от 2020 г., размерът на отчисления по чл. 64 от ЗУО за регионални депа за неопасни отпадъци за всеки тон депониран е:

* *(изм. - ДВ, бр. 26 от 2020 г.) за 2020 г. - 69 лв./т;*
* *(нова - ДВ, бр. 26 от 2020 г.) за 2021 г. - 82 лв./т;*
* *(нова - ДВ, бр. 26 от 2020 г.) за 2022 г. и всяка следваща година - 95 лв./т;*

За депа за неопасни и/или инертни отпадъци (когато отпадъците са от строителство и разрушаване), размерът на отчисленията по чл. 64 от ЗУО за тон депониран отпадък са:

* *(изм. - ДВ, бр. 26 от 2020 г.) за 2020 г. - 69 лв./т;*
* *(нова - ДВ, бр. 26 от 2020 г.) за 2021 г. - 82 лв./т;*

*(нова - ДВ, бр. 26 от 2020 г.) за 2022 г. и всяка следваща година - 95 лв.*

Промените в Наредба № 7 от 2020 г. имат за цел да се намали финансовата тежест върху общините, които следва да ги заплащат и нямат налична към момента изградена инфраструктура за третиране на отпадъците.

Съгласно последните изменения на наредбата, обнародвани на 16.09.2021 г.,чл.27, ал.,1 и ал.2, се изменят. На база промените размерът на отчисленията по чл. 20, ал. 1, т. 1 и ал. 2, дължими от всяка община, се намалява, когато са изпълнени целите по чл. 31, ал. 1 от ЗУО съгласно решението на общото събрание по чл. 26, ал. 1, т. 6 ЗУО за разпределение на задълженията между отделните общини за изпълнение на целите, както следва:

 - с 50 на сто за целите за повторна употреба и рециклиране по чл. 31, ал. 1, т. 1, 3, 4 и 5 ЗУО;

 - с 50 на сто за целите за ограничаване на количествата депонирани битови отпадъци по чл. 31, ал. 1, т. 2 и 6 ЗУО.

За изяснение на изменението на отчисленията представени по-горе (през 2020 и 2021 г.,) бяха направени и изменения в Закона за управление на отпадъците чрез Преходните и заключителни разпоредби към Закона за изменение и допълнение на Данъчно – осигурителния процесуален кодекс (ДВ, бр. 105 от 2020 г., в сила от 01.01.2021 г.), както следва:

*§ 57. В Закона за управление на отпадъците (обн., ДВ, бр. 53 от 2012 г.; изм., бр. 66 от 2013 г.; Решение № 1 на Конституционния съд от 2014 г. – бр. 61 от 2014 г.; изм., бр. 98 от 2014 г., бр. 14 от 2015 г., бр. 105 от 2016 г., бр. 13, 85, 88 и 102 от 2017 г., бр. 53, 77 и 98 от 2018 г. и бр. 1, 25, 56 и 81 от 2019 г.) се правят следните изменения:*

* *§ 58. (В сила от 11.12.2020 - ДВ, бр. 105 от 2020 г.)*

*(1) Месечните обезпечения и отчисления за 2020 г. по чл. 60, ал. 2, т. 1 и 2 и чл. 64, ал. 1 от Закона за управление на отпадъците за периода от 1 март 2020 г. до 31 декември 2020 г. остават по сметка на общината, която ги е събрала, и се разходват по решение на общинския съвет чрез вътрешни компенсирани промени, без да се изменя приетият от общинския съвет начин на определяне и размер на таксата за битови отпадъци.*

*(2) Регионалната инспекция по околната среда и водите, на чиято територия се намира съответното депо, възстановява от банковата сметка за чужди средства преведените и неусвоени от общините месечни обезпечения и отчисления за 2020 г. по чл. 60, ал. 2, т. 1 и 2 и чл. 64, ал. 1 от Закона за управление на отпадъците за периода от 1 март 2020 г. до 31 декември 2020 г. в срок до 31 януари 2021 г. Възстановените средства по изречение първо се разходват по решение на общинския съвет при условията на ал. 1.*

* *§ 59. (В сила от 11.12.2020 - ДВ, бр. 105 от 2020 г.)*

*(1) За 2021 г. в разходите по чл. 62, т. 3 от Закона за местните данъци и такси може да бъдат включени и разходи за изпълнение на мерки по чл. 63 от Закона за здравето, извършени на територии за обществено ползване в населените места и селищните образувания в общината.*

*(2) Разходите по ал. 1 се осигуряват чрез вътрешни компенсирани промени, без да се изменя приетият от общинския съвет начин на определяне и размер на таксата за битови отпадъци.*

* *§ 60. (В сила от 11.12.2020 - ДВ, бр. 105 от 2020 г.)*

*(1) Месечните обезпечения и отчисления за 2021 г. по чл. 60, ал. 2, т. 1 и 2 и чл. 64, ал. 1 от Закона за управление на отпадъците може да се разходват по решение на общинския съвет чрез вътрешни компенсирани промени, без да се изменя приетият от общинския съвет начин на определяне и размер на таксата за битови отпадъци.*

*(2) Дължимите месечни отчисления за 2021 г. по чл. 60, ал. 2, т. 1 и 2 и чл. 64, ал. 1 от Закона за управление на отпадъците се внасят в срок до 31 декември 2021 г.*

*(3) За периода от 1 януари до 31 декември 2021 г. не се начисляват лихви върху дължимите суми за месечни отчисления по чл. 60, ал. 2, т. 1 и 2 и чл. 64, ал. 1 от Закона за управление на отпадъците.*

На проведено публично обсъждане на проекта на горецитираната Наредба, НСОРБ изрази свое становище, на база предварително проведено писмено проучване сред всички общини в страната. В тази връзка НСОРБ предложи конкретни предложения към Проекта на Наредбата. Някои от тях са взети предвид при въвеждането на последните изменения и допълнения.

* да се запази съществуващата към момента възможност, кметът на общината, собственик на депото или кметът на община, ползвател на депото, да подава заявление до директора на РИОСВ, за изразходване на събраните финансови средства - взето е предвид и в допълнената наредба се запазва.
* да не се удължават сроковете в процедурата за освобождаване на събраните отчисления от 10 на 14 дни – съгл. Чл.27, ал.14 - В едномесечен срок от датата на подаване на заявлението директорът на РИОСВ възстановява средствата в банкова сметка, подадена от общината. Възстановените средства се разходват за дейности съгласно чл. 66 от Закона за местните данъци и такси. (чл.27 ал.16)
* разпоредбата към чл.28а, ал. 2е необходимо да се допълнят с конкретни изисквания към съдържанието и обема на публикуваната информация, както и източници и субекти, от които тя е получена. Информацията да бъде прозрачна и проследима от общините, като обхваща - какви са използваните данни, отпадъци по кодове, от кого е подадена информацията, как е верифицирана, как кореспондират тези данни с докладваните количества и методиката за изчисляване на целите и др. - (2) Морфологичният анализ по ал. 1 се актуализира на всеки 5 години.
* да бъдат прецизирани сроковете за публикуване на информация за количествата отпадъци и за издаване на съответните Заповеди за изпълнение/неизпълнение на целите по чл. 31, ал. 1 от ЗУО - С изменението и допълнението на наредбата се актуализира чл.28б, ал.1 - Ежегодно в срок до 30 септември изпълнителният директор на Изпълнителната агенция по околна среда (ИАОС) обобщава и публикува информация за предходната календарна година по общини и региони за изпълнение на целите по чл. 31, ал. 1 ЗУО.
* по отношение на чл. 28б, ал. 1 от Наредбата, следва да се разпише методиката/процедурата за начините и сроковете как директора на ИАОС ще разпредели целите между регионите по чл. 49, ал. 9 от ЗУО и как ще определи целите между общините в самите региони. – взима се частично предвид и се въвежда с изменението на Чл.28в – (Нов - ДВ, бр. 77 от 2021 г.) (1), който гласи, че : Целите по чл. 31, ал. 1 ЗУО се разпределят между регионите по чл. 49, ал. 9 от ЗУО на базата на морфологичния състав на отпадъците, генерирани на територията на общините във всеки от регионите, и решението по чл. 26, ал. 1, т. 6 от ЗУО, ако такова е прието.
* по отношение на чл. 28б, ал. 2 – да се допълни, че в периода на оповестяване на Заповедта/дите на ИАОС общините ще могат да правят мотивирани предложения за изменение. – предложението е взето предвид, като съгласно действащата наредба в 30-дневен срок от публикуването на информацията по ал. 1 общините могат да изразят становище и да направят предложения за изменение и/или допълнение на информацията.
* да се изработи национална методика, която да е напълно синхронизирана сгорецитираното Решение за изпълнение (ЕС) 2019/1004 на комисията от 7 юни 2019 година
1. ***Наредба за излезли от употреба моторни превозни средства*** *(Приета с ПМС №11 от 15.01.2013 г., посл. изм. и доп. ДВ. бр. 2 от 8.01.2021 г.)*

Изменението на Наредбата за излезлите от употреба моторни превозни средства (НИУМПС) произтича изцяло от изискването за въвеждане в българското законодателство на:

* Директива (ЕС)2020/362 на Комисията от 17 декември 2019 година за изменение на приложение II към Директива 2000/53/ЕО на Европейския парламент и на Съвета относно излезлите от употреба превозни средства по отношение на освобождаването на употребата на шест валентен хром като антикорозионен агент за охладителната система от въглеродна стомана на абсорбционни хладилници в самоходни каравани (ОВ, L 67/116 от 05.03.2020 г.)., както и на
* Директива (ЕС)2020/363 на Комисията от 17 декември 2019 година за изменение на приложение II към Директива 2000/53/ЕО на Европейския парламент и на Съвета относно излезлите от употреба превозни средства по отношение на някои освобождавания за олово и оловни съединения в компоненти (ОВ, L 67/119 от 05.03.2020 г.).

С Постановление № 420 на Министерски съвет от 31.12.2020 г. бяха приети изменения на Наредбата за излезлите от употреба моторни превозни средства (“НИУМПС”), първоначално приета с ПМС № 11 от 15.01.2013 г., обнародвани в Държавен вестник, бр. 2 от 08.01.2021 г. С направените изменения в § 1, т. 1 от Допълнителните разпоредби към НИУМПС е въведена нова дефиниция на понятието “излязло от употреба моторно превозно средство”.

С направените изменения са въведени следните подобрения в нормативните дефиниции:

* *§1 т.1. от "Излязло от употреба моторно превозно средство" е отпадък по смисъла на § 1, т. 17 от допълнителните разпоредби (ДР) на ЗУО, в т.ч.:*

*а) (изм. – ДВ, бр. 2 от 2021 г.) моторно превозно средство с прекратена регистрация, което се намира върху имот – държавна или общинска собственост, за повече от три месеца от датата на прекратяване на регистрацията;*

 *б) (изм. – ДВ, бр. 2 от 2021 г.) моторно превозно средство, на което не е заверен знакът за технически преглед съгласно чл. 32д от Наредба № I-45 от 2000 г. или съгласно чл. 38 от Наредба № Н-32 от 2011 г. за повече от три месеца от определената му дата за следващ преглед за проверка на техническата му изправност, в случай че то се намира върху държавна или общинска собственост;*

*в) изоставено регистрирано МПС*

До момента на изменението, хипотезата на § 1, т. 1, буква “а” изискваше, освен прекратена регистрация, така и наличието на “изрично писмено уведомление от лицензиран застраховател, съгласно чл. 18а, ал. 2, т. 1 от Наредба № I-45 от 2000 г”. Това изискване вече е отменено и се изисква наличието единствено и само на “прекратена регистрация”. Срокът от три месеца се запазва.

В хипотезата на § 1, т. 1, буква “б” срокът се намалява от 2 години на 3 месеца от изтичането на определената дата за следващ преглед за проверка на техническата изправност на съответното МПС. И двете хипотези се отнасят само до моторни превозни средства, които се намират върху имоти държавна или общинска собственост.

С направените изменения към § 1, т. 1 от Допълнителните разпоредби към НИУМПС е въведена значителна оптимизация на дефинициите, която позволява сериозно опростяване на процедурите и намаляване на административната тежест върху общинските органи в процеса по установяване и премахване на ИУМПС от имоти общинска собственост.

1. ***Наредба №1 от 4 юни 2014 г. за реда и образците, по който се предоставя информация за дейности с отпадъци, както и за реда на водене на публични регистри*** (*Обн. ДВ. бр. 51 от 20 юни 2014 г., изм. и доп. ДВ, бр. 30 от 31 Март 2020* г.,  изм. и доп. ДВ. бр.82 от 1 Октомври 2021г.)

 Изменението на наредбата цели въвеждане на образци и създаване на ред за ежегодно докладване на количествата и видовете отпадъци, които са престанали да бъдат отпадъци през предходната година, както и на количествата и видовете странични продукти, образувани през предходната година, и дейностите, за които са реализирани, в съответствие с изискванията на чл. 44, ал. 9 и 10 от Закона за управление на отпадъците. С последното изменение на наредбата се определя изграждането и поддържането на Национална информационна система „Отпадъци (НИСО) по чл.48, ал.8. ЗУО, като в чл.24 и чл.25 детайлно се разписва кой води публичните регистри и кои лица подлежат на вписване. Също така наредбата изяснява достъпа до системата и режима на регистрация и ползване на НИСО, както и сроковете на подаване на информация.

С изменението на наредбата се въвеждат мерки за прилагане на Регламент (ЕС) 2017/852 на Европейския Парламент и на Съвета от 17 май 2017 г. относно живака и за отмяна на Регламент (ЕО) № 1102/2008, приложим от 1 януари 2018 година, в частност относно необходимостта от създаване на регистри от страна на операторите на съоръжения, извършващи временно съхранение на отпадъци от живак; операторите на съоръжения, извършващи преобразуване и ако е приложимо, солидифициране на отпадъци от живак и икономически оператори в определени промишлените сектори, генериращи отпадъци от живак по смисъла на Регламент (ЕС) 2017/852. С промяна в **Чл. 11.** Се въвежда: (Изм. - ДВ, бр. 82 от 2021 г., в сила от 01.10.2021 г.) Отчетните книги по чл. 7 се водят по електронен път в [НИСО](https://nwms.eea.government.bg/app/base/home), поддържана от Изпълнителната агенция по околна среда (ИАОС), при наличие на квалифициран електронен подпис по смисъла на чл. 13, ал. 3 от Закона за електронния документ и електронните удостоверителни услуги (ЗЕДЕУУ). Респективно се изменя и **Чл. 23.** (Изм. - ДВ, бр. 82 от 2021 г., в сила от 01.10.2021 г.) (1) Годишни отчети по чл. 13 - 22 и чл. 22б за предходната календарна година се предоставят ежегодно до 10 март на текущата година чрез [НИСО](https://nwms.eea.government.bg/app/base/home) при наличие на квалифициран електронен подпис по смисъла на чл. 13, ал. 3 от ЗЕДЕУУ.

С оглед отразяване на влезли в сила изменения на Наредбата за излезлите от употреба моторни превозни средства, с наредба се осигурява предоставянето на информация за излезлите от употреба моторни превозни средства от категориите за превоз на повече от 8 пътници и за превоз на товари над 3,5 t (M2, M3, N2 и N3, съгласно чл. 149 от Закона за движение по пътищата).

Не на последно място, изменението на наредбата цели облекчаване на административната тежест посредством прецизиране на разпоредбите относно начина на водене на отчетност, по-конкретно относно възможността за коригиране на данни, които вече са въведени в отчетните книги.

1. ***Наредба № 2 за класификация на отпадъците*** *(обн., ДВ, бр. 66 от 8.08.2014 г., изм. и доп., бр. 86 от 6.10.2020 г.,* изм. и доп. ДВ. бр.53 от 8 Юли 2022 г***.***

 Наредбата определя условията и редът за класификация на отпадъците по видове и свойства. С изменението на Наредба № 2 за класификация на отпадъците се изпълняват одобрените мерки по Решение № 704/05.10.2018г. на Министерския съвет за приемане на мерки за трансформация на модела на административно обслужване, като административни услуги в областта на управление на отпадъците се привеждат в съответствие с Административно-процесуалния кодекс.

 Намалява се срокът за утвърждаване на работен лист от Регионалните инспекции по околна среда и водите (РИОСВ) от 30 дни на 14 дни, както и срокът за издаване на становища от Регионална здравна инспекция (РЗИ) за класификация на отпадъци от хуманното или ветеринарното здравеопазване, премахват се несъответствията в заявленията за услуга с определеното в чл. 29, ал. 2 от АПК съдържание.

 Също с изменението на Наредба № 2 за класификация на отпадъците се въвеждат мерки за прилагане на Регламент (ЕС) 2017/997 на Съвета от 8 юни 2017 г. за изменение на приложение III към Директива 2008/98/ЕО на Европейския парламент и на Съвета относно отпадъците по отношение на опасното свойство НР 14 „Токсични за околната среда“.

 С последната актуализация, се изменя чл.7, ал.1, с който се определят документите и сроковете, които лицата по чл.4 са длъжни да подадат до директора на РИОСВ, като се урежда и начина им на подаване. Въвеждат се актуализирани образци на приложение 5 и приложение 7 към чл.7. Съгласно изменението на чл.21 – в случай, че даден отпадък престане да се образува и липсват източници, от които би могъл да се образува, причинителят на отпадъка подава чрез [НИСО](https://nwms.eea.government.bg/app/base/home) до директора на РИОСВ уведомление за преустановяване образуването на отпадъка, като детайлно се разписва подхода за това.

1. [***Наредба за батерии и акумулатори и за негодни за употреба батерии и акумулатори***](http://eea.government.bg/bg/legislation/waste/naredba_BA_21.pdf) (*Приета с ПМС № 351 от 27.12.2012 г., доп., бр. 2 от 8.01.2021 г.)*

 С наредбата се определят изискванията за пускането на пазара на батерии и акумулатори и за разделното събиране, транспортирането, съхраняването, предварителното третиране, рециклирането, оползотворяването, и/или обезвреждането на негодни за употреба батерии и акумулатори (НУБА).

Изменението на Наредбата за батерии и акумулатори и за негодните за употреба батерии и акумулатори (НБАНУБА) произтича изцяло от изискването за въвеждане в българското законодателство на:

* Директива 2018/849/ЕС на Европейския парламент и на Съвета от 30 май 2018 година за изменение на директиви 2000/53/ЕО относно излезлите от употреба превозни средства,
* Директива 2006/66/ЕО относно батерии и акумулатори и отпадъци от батерии и акумулатори и Директива 2012/19/ЕС относно отпадъци от електрическо и електронно оборудване (ОB, L 150 от 14 юни 2018 г.).
* Директива (ЕС) 2018/851 на Европейския парламент и на Съвета от 30 май 2018 година за изменение на Директива 2008/98/ЕО относно отпадъците (ОB, L 150 от 14 юни 2018 г.).

Изменението и допълнението на Наредба за батерии и акумулатори и за негодни за употреба батерии и акумулатори цели отстраняването на непълнота в съответствие на Директива 2006/66/ЕО за батерии и акумулатори и отпадъци от батерии и акумулатори, и за отмяна на Директива 91/157/ЕО и по-конкретно изискването крайните потребители да не се обвързват със задължение да закупуват нови батерии и акумулатори, предназначени за автомобили при връщането на негодни такива на територията на търговски обект.

С наредбата се въвежда по-голяма яснота относно системата за разделно събиране на негодни за употреба портативни и/или автомобилни батерии и акумулатори, която организациите по оползотворяване и лицата с индивидуално изпълнение са задължени да създадат.

1. ***Наредба за излязло от употреба електрическо и електронно оборудване*** (*Приета с ПМС № 256 от 13.11.2013 г., изм. и доп., бр. 2 от 8.01.2021 г*.)

С наредбата се определят изискванията за разделното събиране, транспортирането, съхраняването, предварителното третиране, повторната употреба, рециклирането, оползотворяването и/или обезвреждането на излязло от употреба електрическо и електронно оборудване (ИУЕЕО).

С изменението на наредбата от 2021 г. се въведоха изискванията по прилагането на:

* Директива 2012/19/ЕС на Европейския парламент и на Съвета от 4 юли 2012 г. относно отпадъци от електрическо и електронно оборудване (ОВ, L 197 от 24 юли 2012 г.);
* Директива 2018/849/ЕС на Европейския парламент и на Съвета от 30 май 2018 година за изменение на директиви 2000/53/ЕО относно излезлите от употреба превозни средства, 2006/66/ЕО относно батерии и акумулатори и отпадъци от батерии и акумулатори и 2012/19/ЕС относно отпадъци от електрическо и електронно оборудване (ОB, L 150 от 14 юни 2018 г.)
* Директива (ЕС) 2018/851 на Европейския парламент и на Съвета от 30 май 2018 година за изменение на Директива 2008/98/ЕО относно отпадъците (ОB, L 150 от 14 юни 2018 г.)

С изменението на наредбата се въвежда по-голяма яснота относно дейността на организациите по оползотворяване и лицата с индивидуално изпълнение. По отношение на схемите за разширена отговорност на производителя са определени изисквания за прилагане на икономически инструменти, както и изискване за въвеждане на системи за отчитане и ефективен контрол.

Наредбата цели да се подобри събирането, повторната употреба и рециклиране на излязло от употреба електрическо и електронно оборудване (ИУЕЕО), така че да се допринесе за намаляването на отпадъците и за ефективното използване на ресурсите.

1. ***Наредба за условията и изискванията за изграждане и експлоатация на депа и на други съоръжения и инсталации за оползотворяване и обезвреждане на отпадъци*** *(Обн. ДВ. бр.80 от 13 Септември 2013г., изм. и доп. ДВ. бр.13 от 7 Февруари 2017г., в сила от 01.05.2021г., обн.ДВ. бр.36 )*

 Към настоящият момент вече са въведени промени към *Наредбата за условията и изискванията за изграждане и експлоатация на депа и на други съоръжения и инсталации за оползотворяване и обезвреждане на отпадъци*. Въвеждат се изискванията за постепенното намаляване депонирането на отпадъци, и по-специално на отпадъци, които са подходящи за рециклиране или друго оползотворяване. Допълва се чл. 13, ал. 1 – не се допуска депонирането на разделно събрани битови отпадъци и биоотпадъци с цел подготвянето им за повторна употреба и рециклиране, с изключение на отпадъците от последващите действия по третирането на разделно събраните отпадъци, за които депонирането дава най-благоприятни за околната среда резултати в съответствие с йерархията при управление на отпадъците. Съществено изменение, което е вписано в наредбата и ще влезе в сила от 01.01.2030 г. е, че няма да се допуска депонирането на всички битови отпадъци, годни за рециклиране или друго оползотворяване, с изключение на отпадъци, за които депонирането дава най-благоприятни за околната среда резултати в съответствие с йерархията при управление на отпадъците. В чл. 38 се създава ал. 4, която гласи, че депонирането на отпадъците се прилага при спазване на йерархията при управление на отпадъците и при изпълнение на целите за подготовката за повторна употреба и на рециклирането съгласно чл. 31, ал. 1, т. 3 ЗУО. Допълнителните разпоредби уточняват и смисъла на "Неопасни отпадъци" са отпадъците по смисъла на § 1, т. 49 от допълнителните разпоредби на ЗУО."

Актуализацията на Наредбата цели да въведе част от изискванията на приетия на ниво ЕС през 2018 г. законодателен пакет „Отпадъци“, и по специално Директива (ЕС) 2018/850 на Европейския парламент и на Съвета от 30 май 2018 година за изменение на Директива 1999/31/ЕО относно депонирането на отпадъци.

 С изменението на Директива 1999/31/ЕО е въведена цел за намаляване до 10 % на депонираните битови отпадъци до 2035 г., която може да бъде отложена с 5 г., при условие, че държавата е постигнала намаление до 25 % към същата година. Същевременно, от 2030 г. се въвежда ограничение за депониране на битови отпадъци, годни за рециклиране или друго оползотворяване

С проекта на НИД на Наредба № 6 се цели отстраняване на нарушението за нетранспониране в срок на Директива (ЕС) 2018/850 на Европейския парламент и на Съвета от 30 май 2018 година за изменение на Директива 1999/31/ЕО относно депонирането на отпадъци.

1. ***Национален план за управление на отпадъците (НПУО) 2021 – 2028 г.***

Националният план за управление на отпадъците (НПУО) е разработен в съответствие с чл. 28 и чл.29 от Рамковата директива за отпадъци и чл. 49 и чл.50 от ЗУО. НПУО е част от цялостната национална система за планиране. При разработване на плана са взети предвид основните постановки за развитието на България с времеви хоризонт 2021 – 2028 г. НПУО и НППОО са разработени от МОСВ, с водеща дирекция „Управление на отпадъците и опазване на почвите” в процеса на разработване, консултации и одобрение. НПУО и НППОО бяха разработени в рамките на бюджетна линия № BG16M1OP002-6.002-0012 „Разработване на стратегически документи за програмен период 2021-2027 г.“ по Приоритетна ос 6 “Техническа помощ“ на оперативна програма „Околна среда 2014- 2020 г.“. След процедурата на обществени консултации и процедурата на екологична оценка, проведена по реда на ЗООС, НПУО и НППОО са одобрени с Решение № 459 на МС от 17.06.2021г.

Генералната стратегическа цел на страната в сферата на управление на отпадъците е: „Общество и бизнес, които подобряват прилагането на йерархията на управление на отпадъците във всички процеси.“

Формулирани са три стратегическите цели, гарантиращи постигането на генералната стратегическа цел, като следва:

* Цел 1: Намаляване на вредното въздействие на отпадъците чрез предотвратяване образуването им и насърчаване на повторното им използване
* Цел 2: Увеличаване на количествата на рециклираните и оползотворени отпадъци
* Цел 3: Намаляване на количествата и на риска от депонираните битови отпадъци

Направени са прогнози и финансови разчети за необходимите инвестиции за постигане на целите на НПУО.

Изпълнението на програмите с мерки от НПУО ще осигури достигане на националните цели за управление на отпадъците, произтичащи от европейското законодателство и ЗУО.

Националния план за управление на отпадъците има следната структура и съдържание:

* Основни изводи от анализа на състоянието на управлението на отпадъците
* SWOT анализ (анализ на силните и слабите страни, възможностите и заплахите)
* Цели и подцели
* План за действие с Програми от мерки за постигане на целите
* Координация с други планове и програми
* Система за контрол на изпълнението, оценка на резултатите, отчети актуализация на НПУО
* Приложения, в които са представени - Подробните анализи за състоянието на управлението на отпадъците

Генералната стратегическа цел, която се поставя в НПУО е: „**Общество и бизнес, които подобряват прилагането на йерархията на управление на отпадъците във всички процеси и нива**“. Стратегическите цели, гарантиращи постигането на генералната стратегическа цел и съответстващите на тях програми от мерки, разгледани в НПУО са:

|  |  |
| --- | --- |
| **Цел** | **Програма** |
| Цел 1: Намаляване на вредното въздействие на отпадъците чрез предотвратяване образуването им и насърчаване на повторното им използване | Национална програма за предотвратяване образуването на отпадъци с Подпрограма за предотвратяване на образуването на хранителни отпадъци  |
| Цел 2: Увеличаване на количествата на рециклираните и оползотворени отпадъци | Програма за достигане на целите за подготовка за повторна употреба и за рециклиране на битовите отпадъциПрограма за достигане на целите за рециклиране и оползотворяване на строителни отпадъци и отпадъци от разрушаване на сградиПрограма за достигане на целите за рециклиране и оползотворяване на МРО с Подпрограма за управление на опаковките и отпадъците от опаковки |
| Цел 3: Намаляване на количествата и на риска от депонираните битови отпадъци | Програма за намаляване на количествата и на риска от депонираните битови отпадъци |

Всяка една от програмите (подпрограмите) към НПУО 2021-2028 г. съдържа кратко описание, а в таблицата към нея представя всички бъдещи мерки с източници на финансиране, които основно са общински и държавен бюджет, средства от европейски структурни и инвестиционни фондове, бюджет на ПУДООС и др. Тъй като общините имат сериозни отговорности по управление на отпадъците, това предполага и предвиждането на значителни общински финансови средства.

Програмите (подпрограмите) съдържат както инвестиционни мерки, така и неинвестиционни - "меки" мерки.

• „Инвестиционните мерки“ включват основно изграждането на инфраструктура. Инвестиционните мерки за различните видове инсталации са остойностени на базата на капацитета на инсталациите в съответствие с избрания от МОСВ сценарий за бъдещото развитие на политиката по управление на отпадъците в следващия програмен период и средни инвестиции на тон/капацитет от сключените договори по ОПОС 2014-2020 г. за изграждане на регионални системи за управление на отпадъците. Инвестиционните мерки за съдове, транспортни средства, компостери и др. са остойностени на базата на съответния брой съдове/транспортни средства и др., идентифициран в резултат на анализите и прогнозите и съответните средни цени в резултат на пазарно проучване.

• "Меките мерки“ включват разнообразни дейности в т.ч.: нормативни промени; назначаване на служители; обучение на служители; подготовка на покани за подаване на проекти; подготовка на проекти; разработване на методики, инструкции и др. административни актове; изпълнение на контролни дейности; провеждане на информационни кампании; разработване и внедряване на информационни системи и др. Част от тях са остойностени на базата на информация за изпълнението на сходни дейности и експертни допускания. Другата част от "меките" мерки не са остойностени. Такива са мерките, влизащи в обхвата на дейностите, изпълнявани от съответните институции, отговарящи за изпълнението на съответната мярка напр. МОСВ, РИОСВ, общините и др. и са финансирани от бюджета на дейността на съответната институция.

**Приблизителната стойност на програмите, заложени в Плана, е 1 милиард 688 милиона лева и е представена в следващата таблица.**

| **Програма** | **Стойност** **(млн. лв.)** |
| --- | --- |
| **Програма** за предотвратяване на образуването на отпадъци | **241,178** |
| ***Подпрограма***за предотвратяване на образуването на хранителни отпадъци | **74,65** |
| **Програма** за достигане на целите за подготовка за повторна употреба и за рециклиране на битовите отпадъци | **617,70** |
| **Програма** за достигане на целите за рециклиране и оползотворяване на строителни отпадъци и отпадъци от разрушаване на сгради | **89,983** |
| **Програма** за достигане на целите за рециклиране и оползотворяване на Масово разпространени отпадъци | **3,7** |
| ***Подпрограма*** за управление на опаковките и отпадъците от опаковки | **43,57** |
| **Програма** за намаляване на количествата и риска от депонираните битови отпадъци  | **617,376** |
| **ВСИЧКО** | **1 688,15** |

На инвестиционните мерки се падат 78% от планираните разходи в НПУО 2021-2028, а на меките мерки се падат съответно 22%.

Приложенията към НПУО включват:

* Приложение №1 - Подробен доклад за същестуващата ситуация и напредъка по управление на отпадъците в страната за периода 2008 – 2018 г.
* Приложение №2 – Прогнози/варианти за бъдещето развитие на политиката по управление на отпадъците за следващия програмен период;
* Приложение №3 – Варианти/сценарии за бъдещото развитие на политиката по управление на отпадъците и оценка на влиянието/тежестта върху населението, бизнес и държавата
* Приложение №4 – Списък на регионите и регионалните сдружения за управление на отпадъците (РДО);
* Приложение №5 - Отпадъци извън обхвата на РДО, ЗУО и НПУО
* Приложение №6 – Индикативен списък на РСУО, в които могат да се изградят допълнителни модули за стабилизиране на биоразградимата фракция към инсталация за сепариране;
* Приложение №7 – Индикативен списък на РСУО, в които могат да се изградят инсталации за предварително третиране
* Приложение №8 – Индикативен списък на РСУО, в които е необходимо да се осигурят инсталации за третиране на биоразградими отпадъци във връзка със задълженията за разделно събиране на хранителни отпадъци;
* Приложение №9 – Индикативен списък на РСУО, в които могат да се изградят депа за битови отпадъци, допълнителни клетки и довеждаща инфраструктура

НПУО прави следните препоръки към подобрение на контролните функции в общините във връзка с управлението на отпадъците на тяхната територия:

* Необходимо е общините да изготвят годишен план и годишен отчет за контролната дейност по отпадъците, които да се одобряват от ръководството на общината, а резултатите от контролната дейност да се публикуват периодично на интернет страницата за осведомяване на обществеността;
* За подобряване на капацитета на общинските служители трябва да се провеждат обучителни програми, в т.ч. по отношение на контролните им функции.
* За повишаване капацитета на общините за изпълнение на функциите с отпадъци и особено за подобряване на контрола е необходимо:
	+ Назначаване на допълнителни служители, вкл. служители, занимаващи се основно с управление на отпадъците в общинските администрации
	+ Непрекъснати обучения на общинските служители, включително на новопостъпващи в сектор отпадъци, като за целта МОСВ може да разработи проекти по различни финансиращи програми
	+ Запазване високото ниво на квалификация на служителите, чрез система на обучение в рамките на МОСВ и различни проекти
	+ Осигуряване на достатъчно автомобили с цел повишаване мобилността и възможност за извършване на планирани и внезапни проверки в общинските администрации.
* Общините могат да се възползват активно от различни програми за изпълнението на проекти за предотвратяване образуването на отпадъци (ПОО), да организират и координират създаването и функционирането на местна общност, обединена около идеите за „нулеви отпадъци“, под тяхна координация да се осъществяват различни дарителски кампании и дейности, водещи до ПОО
* Общините своевременно следва да осигуряват необходимите средства за рекултивация в съответствие с нормативните изисквания, заложени в Закона за управление на отпадъците;
* С цел спазване изискванията на чл. 21, ал. 1 от Закона за управление на отпадъците, кметовете на общините от регионалните сдружения трябва своевременно да предприемат действия по възлагане и извършване на прединвестиционни проучвания за изграждане на ново съоръжение/я за третиране на битовите отпадъци най-малко три години преди изчерпване обема на депото за битови отпадъци или изтичането на експлоатационния срок на инсталацията.
* Общините следва да фокусират вниманието си върху прилагащите и контролните механизми за спазване на изискванията от търговски обекти, производствени, стопански и административни сгради да събират разделно отпадъците си от опаковки и да ги предават на оторизирани за целта лица за последващо рециклиране и оползотворяване. Това ще доведе не само до екологични ползи (нараснали количества разделно събрани отпадъци от опаковки), но и до намаляване на разходите на общините за третиране на битовите отпадъци поради намалени количества битови отпадъци, извозването и третирането на които общините трябва да финансират.

НПУО е част от цялостната национална система за планиране. НПУО е план на прехода от управление на отпадъците към ефективно използване на отпадъците като ресурс и устойчиво развитие чрез предотвратяване на образуването им.

Целта е плана да подпомага централните и местните власти за концентрация на ограничените ресурси към приоритетни за финансиране проекти в сферата на управление на отпадъците от национални и европейски източници на финансиране.

11) ***Общински програми за управление на отпадъците и тяхната актуализация – задължение съгласно Национален план за управление на отпадъците (НПУО) 2021-2028 г.***

 Съгласно ЗУО, местните власти следва да разработят общински програми за управление на отпадъците, които да кореспондират със структурата, целите и предвижданията на Националния план за управление на отпадъците. Закона също така дава възможност общините да разработят и регионални планове за управление на отпадъците в териториален обхват на регионалните сдружения за управление на отпадъците (РСУО).

Съгласно чл. 52 ал. 2 от ЗУО, общинските програми за управление на отпадъците са секторни програми и са неразделна част от общинските програми за опазване на околната среда. НПУО служи за основа на общинските власти при разработването на политика за управление на дейностите по отпадъците на регионално и местно ниво. Програмите се разработват съгласно издадени методически указания от министъра на околната среда и водите за период, съвпадащ с периода на действие на актуалния НПУО. Указанията целят единен подход за разработване или актуализиране на общинските програми за управление на отпадъците и за включване на мерки за изпълнение на задълженията на кмета на общината, съгласно ЗУО, но нямат задължителен характер.

За да се гарантира изпълнението на законовите изисквания от органите на местната власт, както и да се подпомогне постигането на стратегическите цели на НПУО се препоръчва общинските програми да имат следното съдържание:

|  |  |
| --- | --- |
| І.Въведение |  |
| ІІ. Основни изводи от анализите на състоянието на управление на отпадъците за периода на действие на програмата |  |
| ІІІ. SWOT анализ |  |
| ІV. Цели и приоритети |  |
| V. Подпрограми за постигане на целите с Планове за действие към всяка подпрограма | 1.Програма за предотвратяване образуването на отпадъци2.Подпрограма за предотвратяване образуването на хранителни отпадъци3.Програма за достигане на целите за подготовка за повторна употреба и за рециклиране на битовите отпадъци4.Програма за достигане на целите за рециклиране и оползотворяване на строителни отпадъци и отпадъци от разрушаване на сгради5.Програма за достигане на целите за рециклиране и ополозтворяване на МРО6.Подпрограма за управление на опаковките и отпадъците от опаковки7.Програма за намаляване на количествата и риска от депонираните битови отпадъци и др. |
| VІ.Координация с други общински регионални планове и програми |  |
| VІІ.Система за наблюдение, контрол и отчитане на изпълнението на общинската/регионалната програма за управление на отпадъците |  |
| VІІІ.Приложения | 1.Анализи на състоянието на управлението на отпадъци2.Прогнози3. Друга информация (ако има такава) |

Разработването на програмата преминава през няколко основни етапа:

* предварителна подготовка – кмета на общината назначава работна експертна група, която отговаря за дейностите по изготвянето на програмата и организира консултациите със заинтересованите страни;
* консултации с обществеността и заинтересованите страни – процеса протича паралелно с изготвянето на програмата, като общината изготвя график за консултациите;
* анализ на текущото състояние - отправна точка за разработване на програмата. На база на анализите се генерират изходни данни, които са основа за изготвяне на оценки и прогнози. Анализите също така служат за определяне на целите, мерките и дейностите за преодоляване на констатираните пропуски и несъответствия. Периода, който най-често обхващат анализите е периода на действие на последната общинска програма за управление на отпадъците, но не по-малко от пет години;
* същинско планиране на целите и мерките за периода на програмата – на база на направените заключения в предходния етап на програмата (анализа), в този се определят същинските стратегически и оперативни цели;
* разработване на подпрограми с мерки за постигане на поставените цели – изготвят се подпрограми с включени конкретни мерки, като задължително се включват и индикатори за измерване на постигнатия напредък по мерките;
* разработване на система за мониторинг, отчет и контрол – описва се планираният подход за мониторинг и контрол на изпълнението на дейностите в програмата;
* екологична оценка и оценка на съвместимостта – подготвя се необходимата информация за провеждането на процедурата;
* приемане на програмата - кмета внася програмата в общински съвет. Приема се с решение на общински съвет и се публикува на интернет страницата на общината.

Общинските програми за управление на отпадъците са един от най-важните инструменти за прилагане на законодателството за управление на отпадъците на местно ниво. Освен че трябва да се разработват в съответствие с чл. 52 от ЗУО, трябва пряко или косвено да кореспондират и с другите програмни документи на общината – областна стратегия за развитие, общински план за развитие, програми в областта на опазването на околната среда. Целта е да има съвместимост на целите и да се постигне синергичен ефект при изпълнението им.

В изпълнение на чл.52 от ЗУО и насоките на НПУО, отчитането и изпълнението на общинските програми за управление на отпадъците се извършва чрез разработените системи за наблюдение, контрол и отчитане. В срок до 31-ви март, Кметът на общината информира общинския съвет за изпълнението на програмата през предходната календарна година, като изготвя отчет за изпълнение. Копие от отчета се изпраща на РИОСВ.

Необходимост от актуализиране на общинската програма за управление на отпадъците възниква при:

* промяна в нормативните условия – промени в изискванията на европейското или българското законодателство;
* фактори свързани с изпълнението - изоставане в изпълнението на заложените мерки, и/или липса на напредък за постигане на целевите индикатори, въпреки изпълнението на програмните мерки.

Препоръки към общините:

* за постигането на общинските и националните цели за управление на отпадъците е препоръчително общините да предвидят междинна оценка на програмите си след тригодишен срок на изпълнение.
* за разработените програми за период до 2028 година, се препоръчва междинна оценка да се извърши след края на 2024 година. На база на анализа от постигнатите резултати, може да се извърши актуализация.

Процедурата за актуализация на общинската програма за управление на отпадъци е аналогична на процедурата за разработване и одобрение на програмата. Преминава се през обществени консултации, преценка от необходимостта от екологична оценка и накрая се одобрява от общинския съвет, след което актуализираната вече програма се публикува на сайта на общината.

1. ***Стратегия и план за действие за преход към Кръгова икономика на Република България за периода 2021 – 2027 г. (проект!)***

В областта на изпълнението на политиките в областта на околната среда, ЕС препоръчва на държавите членки от общността да разработят дългосрочна стратегическа визия и интегриран подход, чрез които националните политики да ускорят навлизането на кръговата икономика във всички икономически секторни. В тази връзка е изготвена стратегия и план за действие за преход към кръгова икономика на Република България за периода 2021- 2027 г.

Стратегическата част на плана съдържа визия, цели, приоритети и мерки в отделните приоритетни области с цел постигане на Кръгова икономика. При разработването на отделните приоритетни области и мерки се разглеждат и анализират: потребностите, икономически аспекти, субекти на предложените мерки, прилагане на нови бизнес модели и модели за консумация, необходими нормативни и регулаторни мерки, в т.ч. фискални, данъчни и икономически стимули, финансиране, пазарни инициативи, ключови проекти и пилотни инициативи, възможности за международно сътрудничество и трансфер на знания и иновации и др.

В проекта на стратегията са формулирани три стратегически цели: зелена и конкурентноспособна икономика; по-малко отпадъци и по-малко ресурси, икономика в полза на потребителите. Стратегическата цел за зелена конкурентоспособна икономика в плана ще бъде обезпечена, чрез предвидените мерки за повишаване на производителността на ресурсите, въвеждане на нови бизнес модели, както и платформи за свързаност в икономиката..

Друга основна стратегическа цел на плана е намаляване на отпадъците и повече ресурси чрез създаването на повече възможности за устойчива употреба и повторно използване на продуктите, нови модели на отговорност, осигуряване на по-качествени суровини, без депониране на отпадъци. На този етап все още се очаква решение на Министерски съвет за приемане на Стратегия и План за действие за преход към кръгова икономика.

1. **Заинтересовани органи и лица от изменението на ЗУО и подзаконовата нормативна уредба**

Лицата, които се явяват най-засегнати и заинтересовани от измененията на ЗУО и подзаконовата нормативна уредба към него са:

* ***Общините в България*** (265 бр.), които сключват договори с организациите по разделно събиране (оползотворяване на отпадъци от опаковки). Поради заложените по-високи цели по рециклиране организациите следва да разширяват системите за разделно събиране с цел повишаване на количеството и качеството на отпадъците от опаковките за рециклиране. Общините ще получат по-висококачествена услуга за своите граждани и по-голям принос към изпълнението на общите цели за битови отпадъци, за които те са пряко отговорни. Общините от своя страна ще трябва да положат допълнителни усилия по отношение на участието им в информационни кампании, упражняване на вменените контролни функции по ЗУО, както и да въведат икономически стимул за гражданите посредством такса „битови отпадъци“, изчислявана на база количество (беше планирано въвеждане от 01.01.2022 г)., съгласно разпоредбата на чл. 62 от ЗМДТ. Това пряко ще стимулира разделното събиране на рециклируеми отпадъци в т.ч. отпадъци от опаковки. (като се приложи съответният начин за изчисление в зависимост от приетите от общинския съвет основи за услугите по чл. 62., като количеството битови отпадъци е водеща основа за определяне на размера на таксата за битови отпадъци).
* ***Лица, които извършват дейности с отпадъци*** – събиране, предварително третиране и рециклиране по отношение на осигуряване на суровина за рециклиране и отчитане на количествата рециклирани отпадъци от опаковки. Съгласно Публичния регистър на лицата, притежаващи документи за извършване на дейности с отпадъци лицата, които имат издадени разрешителни документи за предварително третиране на отпадъци от опаковки са над 800 бр. Тези лица ще бъдат засегнати, доколкото промените предвиждат единствено рециклиране, което ще изисква по-голямо количество, но и по-високо качество на сортираните предварително третирани отпадъци предавани за рециклиране. С оглед на въведените промени в директивата по отношение на правилата за измерване и изчисляване на рециклираните количества, българските дружества не са засегнати в същата степен като в други държави членки, тъй като и към момента в България рециклираните отпадъци се отчитат единствено от крайните рециклатори за действително преработените количествата.
* ***Организации по оползотворяване на масово разпространени отпадъци*** – колективни организации по смисъла на директивата, чрез които се въвежда разширена отговорност на производителя. Въведените допълнителни изисквания по отношение на разходите и модулирането на вноските, произтичащи от минимални изисквания към схемите на разширена отговорност на производителя съгласно чл. 8а от Директива 2008/98/ЕС ще изискват частични промени в администрирането и финансирането. Специално по отношение на отпадъците от опаковки организациите по оползотворяване на отпадъци от опаковки ще трябва да вложат допълнителни средства за постепенно разширяване обхвата на системите за разделно събиране с цел увеличаване на събраните и рециклирани количества за поетапното постигане на целите за 2025 г. и 2030 г. Към настоящия момент броят на засегнатите организации по оползотворяване е 33, от тях – 5 бр. за отпадъци от опаковки.
* ***Лица, които пускат на пазара опаковани стоки*** - по отношение на схемата за разширена отговорност на производителя, доколкото се въвеждат директивни изисквания към формирането на вноските в организациите по оползотворяване, в т.ч. за модулиране съобразно възможностите на продуктите да бъдат повторно използвани и по-лесно рециклирани, това може да доведе до намаляване или увеличаване на разходите на производители и вносители. Това са общо около 10 000 юридически лица, които пускат на пазара различни стоки, които са обхванати в режим на разширена отговорност на производителя.

**СПИСЪК НА ИЗПОЛЗВАНИТЕ РЕСУРСНИ МАТЕРИАЛИ**

1. Европейски зелен пакт – <https://eur-lex.europa.eu/legal-content/BG/TXT/HTML/?uri=CELEX:52019DC0640&from=EN>, https://ec.europa.eu/commission/presscorner/detail/bg/ip\_19\_6691
2. Планът за инвестиции и Механизмът за справедлив преход на Европейския зелен пакт - https://ec.europa.eu/commission/presscorner/detail/bg/ip\_20\_17
3. Европейска промишлена стратегия - план за подготвена за бъдещето икономика - https://ec.europa.eu/commission/presscorner/detail/bg/ip\_20\_416
4. Стратегия на ЕС за биологичното разнообразие до 2030 г. - <https://ec.europa.eu/info/strategy/priorities-2019-2024/european-green-deal/actions-being-taken-eu/eu-biodiversity-strategy-2030_bg>
5. План за действие относно кръговата икономика - <https://ec.europa.eu/commission/presscorner/detail/bg/fs_20_437>
6. Стратегията "От фермата към трапезата" за устойчивост на продоволствените системи - https://ec.europa.eu/info/strategy/priorities-2019-2024/european-green-deal/actions-being-taken-eu/farm-fork\_bg
7. Стратегия на ЕС за интегриране на енергийната система и използване на водорода за постигане на изцяло декарбонизиран, ефективен и взаимосвързан енергиен сектор - https://ec.europa.eu/energy/sites/ener/files/hydrogen\_strategy.pdf
8. План за целите в областта на климата до 2030г.
9. План за саниране - <https://ec.europa.eu/commission/presscorner/detail/bg/ip_20_1835>
10. План за метана - <https://ec.europa.eu/commission/presscorner/detail/bg/ip_20_1833>
11. Стратегия за химичните вещества с цел устойчивост - https://ec.europa.eu/commission/presscorner/detail/bg/ip\_20\_1839.
12. Енергия от възобновяеми източници в морето - https://ec.europa.eu/commission/presscorner/detail/bg/ip\_20\_2096
13. Европейски пакт за климата - https://ec.europa.eu/commission/presscorner/detail/bg/ip\_20\_2323
14. Нов Европейски БАУХАУС - <https://europa.eu/new-european-bauhaus/index_bg>
15. Национална програма за предотвратяване и намаляване на загубата на храни – 2021г. – 2026г. <https://www.mzh.government.bg/bg/politiki-i-programi/politiki-i-strategii/nacionalna-programa-za-predotvratyavane-i-namalyavane-na-zagubat/>
16. Закон за управление на отпадъците (*ДВ, бр. 53 от 13.07.2012 г., посл. изм. ДВ, бр. 19 от 05.03.2021 г.*)
17. [Наредба за разделно събиране на биоотпадъците и третиране на биоразградимите отпадъци](http://eea.government.bg/bg/legislation/waste/Naredba_razdelno_subirane_bio_tretirane_biorazgradimi_otpaduci.pdf) (*Приета с ПМС № 20 от 25.01.2017 г., Обн. ДВ. бр.11 от 31 Януари 2017г., изм. и доп. ДВ. бр.2 от 8 януари 2021 г*.)
18. [Наредба за опаковките и отпадъците от опаковки](http://eea.government.bg/bg/legislation/waste/naredba_opakovki_21.pdf) (*Приета с ПМС № 271 от 30.10.2012 г., обн., ДВ, бр. 85 от 6.11.2012 г., в сила от 6.11.2012 г., посл. Изм. и доп. ДВ бр. 2 от 8.01.2021 г*.);
19. Наредба № 7 от 19 декември 2013 г. за реда и начина за изчисляване и определяне размера на обезпеченията и отчисленията, изисквани при депониране на отпадъци (*Обн. ДВ. бр.111 от 27 декември 2013г., изм. и доп. ДВ. бр.26 от 22 март 2020г.,изм. и доп. ДВ. Бр.77от 16.09.2021г.)*
20. Наредба за излезли от употреба моторни превозни средства *(Приета с ПМС №11 от 15.01.2013 г., посл. изм. и доп. ДВ. бр. 2 от 8.01.2021 г.)*
21. Наредба №1 от 4 юни 2014 г. за реда и образците, по който се предоставя информация за дейности с отпадъци, както и за реда на водене на публични регистри (Обн. ДВ. бр. 51 от 20 юни 2014 г., изм. и доп. ДВ, бр. 30 от 31 Март 2020 г., изм. и доп. ДВ. бр.82 от 1 Октомври 2021г.)
22. Наредба № 2 за класификация на отпадъците *(обн., ДВ, бр. 66 от 8.08.2014 г., изм. и доп., бр. 86 от 6.10.2020 г.,* изм. и доп. ДВ. бр.53 от 8 Юли 2022 г*.*
23. [Наредба за батерии и акумулатори и за негодни за употреба батерии и акумулатори](http://eea.government.bg/bg/legislation/waste/naredba_BA_21.pdf)(*Приета с ПМС № 351 от 27.12.2012 г., обн., ДВ, бр. 2 от 8.01.2013 г., посл. доп., бр. 2 от 8.01.2021 г.)*
24. [Наредба за излязлото от употреба електрическо и електронно оборудване](http://eea.government.bg/bg/legislation/waste/naredbaEEO_21.pdf) (*Приета с ПМС № 256 от 13.11.2013 г., обн., ДВ, бр. 100 от 19.11.2013 г., в сила от 1.01.2014 г., посл. изм. и доп., бр. 2 от 8.01.2021 г.).*
25. Наредба за условията и изискванията за изграждане и експлоатация на депа и на други съоръжения и инсталации за оползотворяване и обезвреждане на отпадъци *(Обн. ДВ. бр.80 от 13 Септември 2013г., изм. и доп. ДВ. бр.13 от 7 Февруари 2017г., в сила от 01.05.2021г., обн.ДВ. бр.36 )*
26. Национален план за управление на отпадъците (НПУО) 2021 – 2028 г. - <https://www.moew.government.bg/static/media/ups/tiny/%D0%A3%D0%9E%D0%9E%D0%9F/%D0%9D%D0%9F%D0%A3%D0%9E-2021-2028/NPUO_2021-2028.pdf>
27. Методически указания за разработване на общински/регионални програми за управление на отпадъците, МОСВ, 08.2021 г. - https://www.moew.government.bg/static/media/ups/tiny/%D0%A3%D0%9E%D0%9E%D0%9F/Ukazaniq\_programi\_upravlenie\_otpadaci.pdf
28. Стратегия и план за действие за преход към Кръгова икономика на Република България за периода 2021 – 2027 г. (проект!) <https://www.moew.government.bg/bg/strategiya-i-plan-za-dejstvie-za-prehod-kum-krugova-ikonomika-na-republika-bulgariya-za-perioda-2021-2027-g-10910/>